title: Luolaleijona

text: Luolaleijonan saaliita olivat muut samalla alueella eläneet suuret eläimet, kuten hirvet, antiloopit, visentit, peurat, hevoset, villisiat, norsun, sarvikuonon ja mammutin poikaset ja toisinaan myös ihmiset. Luolista löytyneiden jäännösten perusteella on päätelty, että luolaleijonat ovat joskus saattaneet yrittää syödä talvehtivia luolakarhuja, mutta ne olivat ilmeisesti kuolleet yrittäessään. Luolaleijonan uskotaan luottaneen saalistaessaan kestävyyteen eikä yllätykseen ja nopeuteen kuten nykyisten leijonien.


title: Luolaleijona

text: Jäätyneitä, hyväkuntoisia luolaleijonan poikasia löytyi Jakutiasta vuonna 2015.


title: Luolaleijona

text: Luolaleijona hävisi laajoilta alueilta ennen mammuttia viime jääkauden lopussa. Radiohiiliajoitusten mukaan luolaleijona hävisi Siperiasta Böllingin lämpenemisen alussa noin 14600 vuotta sitten. Euroopan viimeiset luolaleijonat elivät näihin aikoihin Etelä-Saksassa. Alaskassa saattoi elää silti luolaleijonia vielä 13300 vuotta sitten..


title: Nelonen (jalkapallo)

text:
2018
2018201820182018201820182018


Nelonen (jalkapallo)


title: Riihimäen Uimaseura

text: Riihimäen Uimaseura on vuonna 1963 perustettu riihimäkeläinen urheiluseura.


title: Riihimäen Uimaseura

text: Seuran tarkoituksena on uimataidon, uintiharrastuksen ja vesiliikunnan edistäminen. Se järjestää jäsenilleen uimaopetusta, kunto- ja terveysliikuntaa, kilpaurheiluun tähtäävää valmennustoimintaa sekä uintikilpailuja. Toiminta tähtää pitkäaikaiseen ja mielekkääseen harrastamiseen seurassa.


title: Design Factory

text: Aalto Design Factory on syyskuussa 2008 aloitettu Aalto-yliopiston hanke, jonka tarkoituksena on toimia tuotekehityksen tutkimus- ja oppimisympäristönä. Aalto Design Factory pyrkii edistämään tieteidenvälistä ja ongelmalähtöistä oppimiskulttuuria osana Aalto-yliopistoa. Yli 3 000 neliömetrin tiloissa toimii kursseja, tutkimusryhmiä ja -projekteja, startup-yrityksiä sekä sponsoriyrityksiä. Aalto Design Factoryn arkkitehtuuri ja toimintamuodot on suunniteltu tukemaan opiskelijoiden, tutkijoiden ja yritysten välistä yhteistyötä.


title: Design Factory

text: Aalto Design Factoryn tilat sijaitsevat Espoon Otaniemessä osoitteessa Betonimiehenkuja 5.


title: Dave Bolland

text: David ”Dave” Bolland (s. 5. kesäkuuta 1986 Mimico, Ontario) on kanadalainen jääkiekkohyökkääjä. Hänellä on sopimus NHL-seura Arizona Coyotesin kanssa, muttei ole pelannut otteluakaan seuran organisaatiossa, kun hänet kaupattiin sinne elokuussa 2016.


title: Dave Bolland

text: Chicago Blackhawks varasi Bollandin toisella kierroksella. Hän pelasi ennen ammattilaisuraansa neljä kautta juniorisarja OHL:ssä London Knights -joukkueessa ja oli vuonna 2005 voittamassa liigan mestaruutta. Joukkue voitti tuona vuonna myös Canadian Hockey Leaguen mestaruuden Memorial Cupin. Bollandin paras kausi Knightsissa oli kausi 2005–2006, hänen viimeinen juniorikautensa, jolla hän oli joukkueensa toiseksi paras pistemies tehtyään runkosarjassa 130 tehopistettä, 57 maalia ja 73 syöttöpistettä, ja pudotuspeleissä 24 tehopistettä, 15 maalia ja yhdeksän syöttöpistettä.


title: Dave Bolland

text: Bolland teki NHL-debyyttinsä ottelussa Vancouver Canucksia vastaan 25. lokakuuta 2006. Ottelu jäi hänen ainoakseen NHL:ssä kaudella 2006–2007. Hän aloitti myös kauden 2007–2008 AHL:ssä, mutta ensimmäisellä ammattilaiskaudellaan edustamansa Norfolk Admiralsin sijaan Rockford IceHogsissa. Hän pelasi kauden aikana 39 runkosarjaottelua NHL:ssä ja 16 runkosarja- sekä seitsemän pudotuspeliottelua AHL:ssä. Ensimmäisen pisteensä NHL:ssä hän teki 27. lokakuuta 2007 Dallas Starsia vastaan ja ensimmäisen maalinsa 16. joulukuuta 2007 Florida Panthersia vastaan.


title: Dave Bolland

text: Kausi 2008–2009 oli ensimmäinen, jonka Bolland pelasi kokonaan NHL:ssä. Kaudella 2009–2010 hän oli voittamassa ensimmäistä Stanley Cupiaan. Hän oli pudotuspeleissä 2010 joukkueensa kuudenneksi paras pistemies tehtyään 16 tehopistettä, kahdeksan maalia ja yhtä monta syöttöpistettä, 22:ssa ottelussa. Kauden alussa hän joutui olemaan sivussa puolet runkosarjasta selkävamman vuoksi. Toisen Stanley Cupinsa Bolland voitti kaudella 2012–2013, joka oli työsulun lyhentämä. Hän teki pudotuspeleissä 2013 kuusi tehopistettä, kolme maalia ja yhtä monta syöttöpistettä, 18:ssa ottelussa, mukaan lukien voittomaalin mestaruuden ratkaisseessa kuudennessa loppuottelussa Boston Bruinsia vastaan.


title: Dave Bolland

text: Kesäkuussa 2013, vajaa viikko toisen Stanley Cup -voittonsa jälkeen, Bolland siirtyi Toronto Maple Leafsiin, joka antoi Blackhawksille vaihdossa kolme varausvuoroa, toisen ja neljännen kierroksen varausvuorot sekä neljännen kierroksen varausvuoron .


title: Dave Bolland

text: Bolland edusti Kanadan alle 20-vuotiaiden jääkiekkomaajoukkuetta nuorten maailmanmestaruuskilpailuissa 2006. Hän pelasi turnauksessa kuusi ottelua ja teki viisi tehopistettä, kolme maalia ja kaksi syöttöpistettä. Kanada voitti tuona vuonna nuorten MM-kultaa.


title: ObsCure II

text:
Obscure II (Pohjois-Amerikassa ObsCure: The Aftermath) on Hydravision Entertainmentin kehittämä ja Playlogic Entertainementin vuonna 2007 julkaisema selviytymiskauhupeli, joka on jatko-osa vuoden 2004 pelille "ObsCure". Peli on julkaistu Microsoft Windowsille, PlayStation 2:lle, Wiille ja PlayStation Portablelle.
__notoc__


title: ObsCure II

text: Kaksi vuotta aikaisemmin ryhmä teini-ikäisiä opiskelijoita jäi vangiksi Leafmore High -kouluun, jossa mielipuolen rehtorin vapauttamat hirviöt ryhtyivät ajamaan heitä takaa. Vain osa nuorista selviytyi kammottavasta yöstä. Nyt eloonjääneet ovat toipuneet tapahtumista ja siirtyneet Fallcreekin yliopistoon.Fallcreekin yliopistossa tapahtuu jotakin outoa: kaikkialle ympäri yliopiston aluetta on yllättäen ilmestynyt outoja mustia kukkia. Kun kukkia tutkitaan luokassa, niistä levittyy vaarallista ainetta, joka aiheuttaa outoja mutta aidontuntuisia unia. Kourallinen opiskelijoita saa selville, että kukkien salaisuus on hurjempi kuin kukaan olisi odottanut. Kun kukkien siemenet alkavat itää, pahat unet muuttuvat kammottavaksi todellisuudeksi.


title: ObsCure II

text: Kenny tappaa Mein pelin keskikohdassa. Myöhemmin sairaalassa hän muuttuu hirviöksi, jolla on jättimäiset kädet. Sen jälkeen hän raiskaa Amyn. Pelin lopussa Corey ampuu itsensä, koska kaikkein tärkeintä hänelle oli Mei. Friedmanin poika tappaa Svenin. Lihava hirviö tappaa Junin.


title: Markku Kumpulampi

text: Markku Kumpulampi (s. 21. toukokuuta 1939 Jämsänkoski) on suomalainen entinen jalkapalloilija.


title: Markku Kumpulampi

text: Laitahyökkääjänä pelannut Kumpulampi edusti urallaan Valkeakosken Hakaa, Upon Palloa ja Lahden Reipasta. Kumpulampi nousi Hakan edustusjoukkueeseen 1956. Hän pelasi Valkeakoskella kahdeksan vuotta ja voitti Suomen mestaruuden kahdesti vuosina 1960 ja 1962 sekä Suomen Cupin kahdesti vuosina 1960 ja 1963. Kumpulampi siirtyi lahtelaiseen Upon Palloon 1964 ja pelasi seurassa viisi kautta, joista kaksi 1. divisioonassa. Uransa kaksi viimeistä vuotta hän pelasi Lahden Reippaassa, jossa hän päätti uransa mestaruuteen 1970. Kumpulampi pelasi uransa aikana 217 pääsarjaottelua, joissa hän teki 85 maalia. Hän on kaikkien aikojen maalintekijätilastossa sijalla 39.


title: Markku Kumpulampi

text: Kumpulampi pelasi Suomen maajoukkueessa vuosina 1957–1967 19 A-maaottelua, joissa hän teki kaksi maalia.


title: Luontovalokuvaus

text: Luontovalokuvaus eli luonnonvalokuvaus on valokuvausta, jossa kuvattavana kohteena on luonto tavalla tai toisella. Tällä hetkellä Suomessa on noin 2 500 johonkin luontovalokuvausyhdistykseen kuuluvaa harrastajaa. Järjestäytymättömiä harrastajia on huomattavasti enemmän.


title: Luontovalokuvaus

text: Luontoa on kuvattu tavalla tai toisella jo 1800-luvun lopulla. Luonnonkuvaamisen nousukausi alkoi 1960–1970-luvuilla, jolloin kuvaaminen alkoi tekniikan kehittyessä ammattimaistua ja muutamat luontokuvaajat ryhtyivät täysipäiväisiksi ammattilaisiksi.


title: Luontovalokuvaus

text: Ensimmäisenä suomalaisena luontokuvaajana voidaan pitää Yrjö Kokkoa (1950-luku), jonka kuvat ja kirjoitukset ovat inspiroineet Eero Murtomäkeä (1960-70 -luku) ja Hannu Hautalaa (1970-80). Kokon ja Murtomäen kirjat ovat viitoittaneet suuntaa Hannu Hautalalle, joka puolestaan on ollut suuri esikuva monelle suomalaiselle luontovalokuvaajalle.


title: Luontovalokuvaus

text: Suomalaisen luontovalokuvauksen uranuurtaja Hannu Hautala aloitti teoksellaan "Kololinnut ja muut pökkelöpesijät" (1978) luontovalokuvauksen nousukauden Suomessa. Hautalan esimerkin innoittamana tuhannet suomalaiset luontoharrastajat saivat kuviaan julkaistuksi. Muita tunnettuja suomalaisia luontokuvaajia ovat esimerkiksi Jorma Luhta ja Mika Honkalinna.


title: Luontovalokuvaus

text: Toinen rynnistys luontokuvauksen pariin tapahtui 2000-luvun alussa digikameroiden yleistyttyä.


title: Luontovalokuvaus

text: Suomen Luonnonvalokuvaajat ry järjestää vuosittain Vuoden Luontokuva -kilpailun, jossa yksi Suomessa edellisen kahden vuoden aikana otettu kuva valitaan vuoden parhaimmaksi. Vuoden Luontokuva -tapahtuma on järjestetty jo vuosikaudet lokakuussa Finlandia-talossa Helsingissä.


title: Essentiaali vapina

text: Essentiaalinen vapina on vapinaa aiheuttava sairaus, jonka syytä ei tunneta. Yleensä vapina esiintyy käsissä, mutta myös esimerkiksi pään vapinaa voi ilmetä. Usein essentiaalinen vapina on perinnöllistä, mutta satunnaisiakin tapauksia esiintyy. Essentiaalinen vapina on paljon yleisempi vapinan aiheuttaja kuin Parkinsonin tauti. Vapina alkaa useimmilla aikuisiällä, ja vapinan alkamisen riski kasvaa iän myötä. Kuitenkin myös nuoret ihmiset voivat sairastua siihen.


title: Essentiaali vapina

text: Essentiaalinen vapina voi pahentua ajan kuluessa, yleensä tosin hitaasti. Alkoholi usein lieventää vapinaa. Toisaalta alkoholin suurkuluttajilla on kasvanut riski sairastua pysyvään essentiaaliseen vapinaan. Myös kahvi ja tupakka voimistavat oireita. Essentiaalinen vapina ei lyhennä elinikää, mutta voi vaikeana haitata arjen toimia.


title: Essentiaali vapina

text: Jean Sibeliuksella epäillään olleen essentiaali vapina, jota hän lääkitsi alkoholilla.


title: Essentiaali vapina

text: Espanjalaisen tutkimuksen mukaan essentiaalisesta vapinasta kärsivät ovat muita suuremmassa vaarassa sairastua Parkinsonin tautiin.


title: Domenico Trezzini

text: Domenico Andrea Trezzini (; noin 1670 Astano Luganon lähellä – 2. maaliskuuta 1734 Pietari) oli sveitsiläissyntyinen, Venäjällä toiminut arkkitehti.


title: Domenico Trezzini

text: Domenico Trezzini työskenteli Venäjällä vuodesta 1703 lähtien. Hänen suunnitelmiensa mukaan perustettiin Kronstadt ja Aleksanteri Nevskin lavra sekä vuonna 1706 aloitettiin Pietari-Paavalin linnoituksen uudistustyöt. Trezzinin suunnittelemia rakennuksia ovat Pietari I:n kesäpalatsi Kesäpuistossa, Pietari-Paavalin katedraali ja Kahdentoista kollegion rakennus (nykyinen Pietarin yliopiston päärakennus). Arkkitehti laati myös mallipiirustuksia eri yhteiskuntaluokkien asuintaloja varten.


title: Domenico Trezzini

text: Trezzinin suunnittelemat rakennukset edustavat varhaista venäläistä barokkia. Niille on ominaista selkeys, koristelun vaatimattomuus ja klassististen elementtien yhdistäminen barokin piirteisiin.


title: Turkin Grand Prix 2009

text: Turkin Grand Prix 2009 (virallisesti 2009 Formula 1 ING Turkish Grand Prix) oli Formula 1 -kauden seitsemäs osakilpailu, joka ajettiin 7. kesäkuuta Istanbul Parkin moottoriradalla Turkissa. Jenson Button otti kilpailussa jo neljännen peräkkäisen ja kauden kuudennen voittonsa.


title: Turkin Grand Prix 2009

text: Kauden seitsemänteen kilpailuun paalulta lähti toisen kerran kuluvalla kaudella ja kolmannen kerran urallaan Sebastian Vettel. Hänen perästään lähtivät Brawnin kaksikko Jenson Button ja Rubens Barrichello. Mark Webberin vauhti riitti neljänteen ruutuun ja edellisen kilpailun ensimmäiseen aika-ajo-osioon jäänyt Jarno Trulli ajoi nyt viidenteen ruutuun. Kimi Räikkönen lähti kisaan kuudennesta lähtöruudusta ja kolmena peräkkäisenä vuotena paalulta Turkissa lähtenyt Felipe Massa vasta seitsemännestä ruudusta.


title: Turkin Grand Prix 2009

text: McLaren-tallin Lewis Hamilton jäi toisen kerran peräkkäin jo ensimmäiseen aika-ajo-osioon. Hamilton ajoi useita aikakierroksia kovemmilla renkailla, mutta ei saanut tehtyä toiseen osioon riittävää aikaa. Hän jäi 16. lähtöruutuun. Tallikaveri Heikki Kovalainen ajoi myös kovemmilla renkailla ja pystyi nousemaan toiseen osioon mutta, hän karsiutui kuitenkin viimeisestä osiosta ollen 14. nopein.


title: Turkin Grand Prix 2009

text: Aika-ajon jälkeen Hamilton kritisoi nykyistä McLarenin MP4-24-autoa, joka olisi pitänyt hänen mielestään hylätä jo kauden alussa ja rakentaa sen tilalle kokonaan uusi. Nelson Piquet'n aika-ajo taas päättyi hänen pyörähdettyään hiekalle ensimmäisessä aika-ajossa. Hän jäi 17. lähtöruutuun.


title: Turkin Grand Prix 2009

text: Kilpailun startissa kaikilla muilla, paitsi Fernando Alonsolla ja Heikki Kovalaisella oli kovemmat renkaat. Kärkimiehet Sebastian Vettel ja Jenson Button pääsivät välittömästi ensimmäisen mutkan jälkeen omille teilleen. Vettel ajoi kuitenkin myöhemmin mutkan hieman leveäksi ja Button siirtyi hänen edelleen kärkeen.


title: Turkin Grand Prix 2009

text: Kolmannesta ruudusta lähteneen Rubens Barrichellon lähtö epäonnistui täysin. Hänellä oli vaikeuksia saada autoaan liikkeelle ruudusta ja hän putosi lopulta 12. sijalle pari pykälää parantaneen Heikki Kovalaisen eteen. He kävivät kovaa taistelua sijoituksistaan seitsemän kierroksen ajan, kunnes Barrichellon yrittäessä ohittaa Kovalaista hän osui Heikin auton takarenkaaseen ja pyörähti. Kovalainen pystyi jatkamaan kisaa normaalisti, mutta Barrichello putosi sijalle 17, Lewis Hamiltonin perään. Sieltä Barrichello alkoi tehdä uutta nousua ohittaen ensin Hamiltonin ja sen jälkeen Nelson Piquet'n. 14. sijalla ajanutta Adrian Sutilia ohittaessaan Barrichello osui hänen autonsa takarenkaaseen, rikkoen oman autonsa etusiiven. Barrichello joutui tulemaan seuraavalla kierroksella varikolle vaihtamaan etusiipensä ja hän putosi jälleen joukon hännille. Myöhemmin Barrichello ajoi varikkopilttuuseen 10 kierrosta ennen maalia vaihdelaatikon vioittelun vuoksi ja hänestä tuli kilpailun toinen keskeyttäjä Giancarlo Fisichellan jälkeen, jonka kilpailu jäi vain neljän kierroksen pituiseksi jarruongelmien vuoksi.


title: Turkin Grand Prix 2009

text: Kimi Räikkönen sai myös huonon lähdön ja putosi heti avauskierroksella kuudennelta sijalta yhdeksänneksi. Muun muassa tallikaveri Felipe Massa pystyi ohittamaan Räikkösen nousten kuudenneksi. Samalla sijalla Massa tuli myös maaliin. Räikkönen yritti ensimmäisen kierroksen lopussa ohittaa edellä ajanutta Alonsoa, mutta otti yhteen hänen kanssaan ja rikkoi samalla hieman etusiipeään, mikä hidasti Kimin menoa ennen ensimmäistä varikkokäyntiä. Maalin Räikkönen ajoi yhdeksäntenä ja jäi niukasti MM-pisteiden ulkopuolelle.


title: Turkin Grand Prix 2009

text: McLarenin kaksikolla kilpailu sujui jälleen alavireisesti, kun useiden ohitusten kohteeksi joutunut Hamilton oli lopulta 13. ja Kovalainen hänen jälkeensä 14. Hamilton nousi Kovalaisen edelle yhden varikkokäynnin taktiikkansa ansiosta. Kovalainen kävi varikolla lähes kaikkien muiden tapaan kahdesti.


title: Turkin Grand Prix 2009

text: Kilpailussa kauden kuudenteen ja neljänteen peräkkäiseen voittoonsa ajoi lähes koko kilpailun ylivoimaisessa johdossa ollut Jenson Button. Toiseksi tuli Mark Webber ja kolmanneksi paalulta lähtenyt Sebastian Vettel. Vettel ajoi kisan kolmen pysähdyksen taktiikalla. Muille pistesijoille tultiin järjestyksessä Trulli, Rosberg, Massa, Kubica ja Glock.


title: Christopher Doyle

text: Christopher Doyle (s. 2. toukokuuta 1952 Sydney, Australia) on australialainen elokuvaaja. Hänet tunnetaan erityisesti yhteistyöstään ohjaaja Wong Kar-wain kanssa. Hän on voittanut muun muassa teknisen pääpalkinnon Cannesin elokuvajuhlilla vuonna 2000 ja parhaan kuvauksen palkinnon Venetsian elokuvajuhlilla vuonna 1994. Hongkongin elokuvajuhlilla hän on voittanut parhaan kuvauksen palkinnon peräti kuusi kertaa.


title: Christopher Doyle

text: Kuvauksen lisäksi Doyle on toiminut myös ohjaajana ja käsikirjoittajana.


title: Vahakorennot

text: Vahakorennot (Coniopterygidae) on verkkosiipisiin kuuluva hyönteisheimo. Siihen kuuluu maailmanlaajuisesti yhdeksän sukua ja niissä yhteensä noin 450 lajia. Ryhmä tunnetaan fossiiliaineistosta myöhäiseltä jurakaudelta lähtien.


title: Vahakorennot

text: Vahakorennot eivät juuri muistuta muita verkkosiipisiä. Ne ovat kooltaan hyvin pieniä: vartalon pituus on 2,5–5 mm. Siipisuonitus on varsin harva ja koko eläin on kauttaaltaan vahamaisten suomujen peittämä. Joidenkin lajien takasiivet ovat huomattavasti etusiipiä pienemmät ja muutamien lajien naaraat ovat kokonaan siivettömiä. Eläinten yleisvaikutelma onkin lähempänä jauhiaisia kuin tyypillistä verkkosiipistä. Vahakorennoilla on kuitenkin huomattavasti pitemmät jalat ja tuntosarvet. Vahakorennot elävät enimmäkseen puissa. Aikuiset yksilöt lentävät hitaasti lehtien seassa ja saalistavat erityisesti jauhiaisia, mutta myös kirvoja ja punkkeja. Myös toukat ovat petoja.


title: Vahakorennot

text: Muiden verkkosiipisten tapaan vahakorennot ovat liikkeellä pääasiassa aamu- ja iltahämärän aikaan ja valo vetää niitää puoleensa.


title: Vahakorennot

text: Suomesta on toistaiseksi tavattu kahdeksan vahakorentolajia. Suomen kansallisen uhanalaisarvioinnin 2010 mukaan mikään laji ei ole uhanalainen


title: Juri Tynjanov

text: Juri Nikolajevitš Tynjanov (; 18. lokakuuta 1894 nykyinen Rēzekne, Latvia – 20. joulukuuta 1943 Moskova) oli venäläinen kirjailija ja kirjallisuudentutkija.


title: Juri Tynjanov

text: Juri Tynjanov syntyi juutalaiseen lääkäriperheeseen. Vuosina 1904–1912 hän opiskeli Pihkovan kymnaasissa ja vuosina 1912–1919 Pietarin yliopiston historiallis-kielitieteellisessä tiedekunnassa. Yliopistosta valmistuttuaan hän työskenteli opettajana ja Kominternin kääntäjänä. Vuodesta 1920 hän toimi OPOJaZ-kirjallisuudentutkimusseuran sihteerinä. Vuosina 1921–1930 Tynjanov työskenteli taidehistorian instituutin professorina. Hän oli yksi formalistisen koulukunnan huomattavimpia edustajia.


title: Juri Tynjanov

text: Kaunokirjallisuutta Tynjanov alkoi kirjoittaa 1920-luvun puolivälissä. Hänen ensimmäinen historiallinen romaaninsa "Küchlja" ("Kjuhlja", 1925) kertoo Siperiaan karkotetusta dekabristirunoilijasta Wilhelm Küchelbeckerista. Romaanin "Smert Vazir-Muhtara" (”Vazir-Muhtarin kuolema”, 1927–28) teemana on Teheranissa vuonna 1829 surmansa saaneen diplomaatin ja kirjailijan Aleksandr Gribojedovin kohtalo. Keskeneräiseksi jäänyt romaani "Nuori Puškin" ("Puškin", 1935–43) kuvaa runoilija Aleksandr Puškinin lapsuus- ja nuoruusvuosia. Tynjanovin pienproosasta tunnetaan parhaiten satiirinen novelli "Aliluutnantti Taas" ("Podporutšik Kiže", 1928).


title: Juri Tynjanov

text: Vuonna 1934 Tynjanov valittiin Neuvostoliiton kirjailijaliiton hallituksen jäseneksi. Vuonna 1939 hänet palkittiin Työn punaisen lipun kunniamerkillä. Toisen maailmansodan aikana hänet evakuoitiin sairaana Leningradista ensin Jaroslavliin ja sitten Permiin. Viimeiset elinkuukautensa hän vietti Kremlin sairaalassa. Kirjailija on haudattu Moskovaan Vagankovin hautausmaalle.


title: Riot!

text: Riot! on Paramore-yhtyeen toinen studioalbumi. Se julkaistiin 12. kesäkuuta 2007. Albumi nauhoitettiin New Jerseyssä tammi–huhtikuussa 2007. Levy on myynyt Yhdysvalloissa platinaa eli yli miljoona kappaletta.


title: Riot!

text: Albumi ylsi Suomen virallisen listan sijalle 26.


title: Pihkavuori

text: Pihkavuori on kylä Salossa entisen Halikon kunnan eteläosassa. Pieni kyläalue sijaitsee Kokkilantien pohjoispuolella Naapalan, Metsäkonkolan, Kaninkolan, Viikerlän ja Ketolan ympäröimänä. Kylään kuuluu kolme tilaa; Pihkavuori, Mätikkö ja Lihassuo.


title: Pihkavuori

text: Pihkavuori on perustettu myöhäiskeskiajalla, sillä se on kuulunut ruotsalaisen vero-oikeuden piiriin. Kylässä on aina ollut vain yksi kantatila, jossa suoritettiin isojako vuonna 1789. Vuonna 1912 Pyölin ja Lihassuon torpat itsenäistyivät, joista jälkimmäinen on vielä olemassa. Vuonna 1944 Pihkavuoren kantatilasta lohkottiin Männistö tilan entiselle isännälle.


title: Koripallon maailmanmestaruuskilpailut 2002

text: Vuoden 2002 koripallon maailmanmestaruuskilpailut järjestettiin Yhdysvalloissa, Indianapolisissa 29. elokuuta - 8. syyskuuta 2002. Kisat olivat järjestyksessään 14. Turnauksen voitti Jugoslavia. Saksan joukkueen valmentajana toimi suomalainen Henrik Dettmann.


text:
Pelit pelattiin kahdella areenalla. Conseco Fieldhouse isännoi semifinaalit, finaalin sekä pronssipelin. Muutoin areenat isännöivät vuorotellen.
Lohkojen kolme parasta pääsivät jatkolohkoihin. Viimeiseksi sijoittunut joutui sijoituspeleihin. Pelit pelattiin 29. elokuuta-31. elokuuta.


text: A-, B- ja E-lohkojen joukkueet yhdistettiin yhdeksi lohkoksi sekä C-, D-, ja F-lohkojen joukkueet yhdistettiin yhdeksi lohkoksi. Jatkolohkojen neljä parasta pääsivät pudotuspeleihin. Pelit pelattiin 2. syyskuuta - 4. syyskuuta.


title: Christine Schaffner

text: Christine Schaffner (s. 3. helmikuuta 1979) on sveitsiläinen pyöräsuunnistaja ja maailmanmestari. Seuratasolla hän edustaa OLV Hindelbank/UBOLia.


title: Christine Schaffner

text: Schaffner voitti Banská Bystrican MM-kilpailuissa 2005 keskimatkalta hopeaa. Seuraavana vuonna Joensuussa hän voitti pitkältä matkalta MM-kultaa. Nové Město na Moravěn MM-kilpailuissa 2007 hän voitti pitkältä matkalta pronssia. Toisen MM-kultansa hän voitti pitkältä matkalta Ostródan MM-kilpailuissa 2008. Ben Shemenin MM-kilpailuissa 2009 hän voitti kultaa pitkältä matkalta, hopeaa viestistä ja pronssia keskimatkalta. Montalegressa 2010 hän voitti neljännen pitkän matkan maailmanmestaruuden ja sprintin MM-hopeaa. Lisäksi Schaffner on voittanut kaksi EM-kultaa, kaksi EM-hopeaa ja kaksi EM-pronssia.


title: Britannian Grand Prix 2009

text: Britannian Grand Prix 2009 (virallisesti 2009 Formula 1 Santander British Grand Prix) oli Formula 1 -kauden 2009 kahdeksas osakilpailu, joka ajettiin 21. kesäkuuta Silverstonen moottoriradalla Englannissa. Kaudella 2010 kilpailu oli tarkoitus ajaa Donington Parkin radalla, mutta Bernie Ecclestone teki jatkosopimuksen Silverstonen kanssa.


title: Britannian Grand Prix 2009

text: Nopeinta vauhtia aika-ajoissa piti Sebastian Vettel, joka lähti kilpailuun toisen kerran peräkkäin paalupaikalta. Hän ajoi paaluaikansa kovemmilla renkailla. Toisesta ruudusta starttasi Rubens Barrichello ja kolmannesta Vetteliä kevyemmällä autolla ajanut Mark Webber, jonka ratkaisevan aikakierroksen viimeisessä osiossa pilasi hänen ajolinjallaan hidastellut Kimi Räikkönen. Jarno Trulli lähti kisaan neljännestä ruudusta ja aika-ajojen yllättäjä Kazuki Nakajima viidennestä lähtöruudusta.


title: Britannian Grand Prix 2009

text: Ensimmäinen aika-ajo-osio jouduttiin keskeyttämään 24 sekuntia ennen osion loppua, kun aikakierrosta ajamassa ollut Adrian Sutil törmäsi rajusti auton kylki edellä päin rengasvallia menetettyään autonsa hallinnan. Sutil selvisi ilman vammoja tilanteesta, mutta hänen autonsa meni pahasti rikki. Hän oli ensimmäisessä osiossa 18. nopein. Aika-ajon keskeyttämisen seurauksena kenelläkään ei ollut enää mahdollisuuksia yrittää parantaa aikaansa, ja niinpä Lewis Hamilton jäi ensimmäiseen osioon ollen 19. Kazuki Nakajima oli ensimmäisen osion nopein.


title: Britannian Grand Prix 2009

text: Toisessa osiossa Heikki Kovalaisen vauhti ei riittänyt vieläkään kymmenen parhaan joukkoon, ja hän jäi toisen osion 13. ruutuun. Myös Felipe Massa jäi niukasti kolmannesta aika-ajo-osiosta ollen 11. nopein.


title: Britannian Grand Prix 2009

text: Viimeisessä osiossa Kimi Räikkönen ei yltänyt kovinkaan korkealle ja hänen lähtöruudukseen jäi yhdeksäs paikka.


title: Britannian Grand Prix 2009

text: Kilpailuun päästiin lähtemään täysin kuivalla kelillä, eikä sateen uhkaa ollut. Aika-ajoissa ulos ajaneen Adrian Sutilin auto oli korjattu kuntoon varaosista ja siihen oli myös vaihdettu uusi monokokki. Sutil olisi startannut kisaan viimeisestä lähtöruudusta, mutta hänen autonsa hyytyi radalle matkalla lähtöruudukkoon. Sutil pystyi kuitenkin starttaamaan kisaan varikolta.


title: Britannian Grand Prix 2009

text: Paalulta lähtenyt Vettel sai ylivoimaisen lähdön ja karkasi heti muilta. Hän kasvatti kilpailun aikana sekunnin per kierros eroa muihin. Hänen takanaan Barrichello ja Webber kävivät kisan kovaa taistelua kakkossijasta.


title: Britannian Grand Prix 2009

text: Kimi Räikkönen sai hyvän startin ja nousi yhdeksännestä ruudusta radan vasenta ulkoreunaa pitkin viidenneksi Kazuki Nakijiman perään. Räikkösen varikkotaktiikka ei kuitenkaan onnistunut, koska hän teki varikkokäyntinsä varhaisemmassa vaiheessa kuin kilpakumppaninsa ja putosi varikkokäyntien aikana liian monta sijaa. Hän pystyi maaliin tullessa pitämään Timo Glockin takanaan ja oli kahdeksas. Tallikaveri Felipe Massan varikkotaktiikka taas onnistui paremmin, ja hän pystyi nousemaan kilpailun aikana 11. ruudusta neljännänneksi.


title: Britannian Grand Prix 2009

text: McLarenilla taas tahti jatkui synkkänä. Lewis Hamilton taisteli kymmenen parhaan ulkopuolella pitkään sjoituksista pääasiassa huonon lähdön saaneen Fernando Alonson kanssa. Lopulta Hamilton oli kuitenkin vasta 16. ja jäi kierroksen verran kärjelle. Heikki Kovalainen taas putosi startissa sijalta 13 toiseksi viimeiseksi. Kovalainen pystyi yhden pysähdyksen taktiikan ansiosta nousemaan nousta ennen ensimmäistä pysähdystään 12. muiden varikkokäyntien myötä. Kovalainen teki stoppinsa kierroksella 33 ja palasi radalle Hamiltonin edelle 16. sijalle. Hamilton pystyi kuitenkin saman tien ohittamaan Kovalaisen. Vain hetken sen jälkeen takana ollut Bourdais kokeili myös tehdä ohitusta, mutta osuikin Kovalaisen auton perään ja menetti samalla etusiipensä. Kovalaiselta puolestaan puhkesi rangas. Molemmat tulivat tekemään pysähdyksen ja pääsivät jatkamaan vielä pari kierrosta koko joukon perällä, mutta parin kierroksen jälkeen he joutuivat keskeyttämään kilpailun. Brawnin Button ei menestynyt kuten Turkissa, vaan hän jäi kuudenneksi. Force Indian Giancarlo Fisichella pystyi nousemaan 16. ruudusta kymmenenneksi.


title: Britannian Grand Prix 2009

text: Ylivoimaiseen voittoon kilpailussa ajanut Sebastian Vettel oli lopulta 15 sekuntia kaksoivoiton varmistanutta Mark Webberiä nopeampi ja 41 sekuntia kolmanneksi tullutta Rubens Barrichelloa nopeampi. Muille pistesijoille ajettiin järjestyksessä Massa, Rosberg, Button, Trulli ja Räikkönen. Räikkönen jäi Vettelistä lopulta yli minuutin.


title: Ahmaskosken silta

text: Ahmaskosken silta eli Ahmaskosken riippusilta on Utajärvellä sijaitseva puinen riippusilta. Sen rakennutti Oulujoki Oy vuonna 1957 paikalle, jossa oli ennen voimalaitoksia Oulujoen Ahmaskoski.


title: Ahmaskosken silta

text: Silta suljettiin vuonna 2013 huonon kunnon takia. Osan kansilankuista havaittiin olevan poikki ja osa oli niin lahonneita, että ne olivat katkeamisvaarassa. Tehdyssä kuntotutkimuksessa ainoiksi käyttökelpoisiksi osiksi osoittautuivat tukitornit, jotka nekin vaativat kunnostuksen tai uusimisen. Ainakaan vuonna 2014 korjaus-, uusimis- tai purkutöihin ei liene tarkoitus ryhtyä.


title: Ahmaskosken silta

text: Silta on noin 100 metriä pitkä ja ylittää joen viistosti koillinen-kaakko -suunnassa valtatie 22:n sillasta nelisensataa metriä ylävirtaan ja joen halkaisevasta Tekosaaresta muutama kymmenen metriä alavirtaan.


title: Ahmaskosken silta

text: Silta on puurakenteinen, molemmilla rannoilla olevat kannatinpylväät ovat teräksestä. Se on tarkoitettu vain kävelijöille, kansi on tehty lankuista ja kaiteet laudasta. Pylväiden kohdalla sillan korkeus on viitisen metriä, joen keskikohdalla pari metriä matalampi. Siltaa kannattaa molemmin puolin kolme teräsvaijeria ja se on kiinnitetty vaijereilla myös rantakallioihin.


title: Partenokarpia

text: Partenokarpia engl. "parthenocarpy" (kreik. "karpos", suom. "hedelmä") on kasvin hedelmän kehittyminen ilman siemenen muodostumista. Partenokarpia johtuu joko pölytyksen, hedelmöityksen tai siemenaiheen kehittymisen estymisestä.


title: Mäkiorvokki

text: Mäkiorvokki ("Viola collina") on pääasiassa Itä- ja Keski-Euroopassa tavattava monivuotinen orvokkikasvi. Mäkiorvokki on Suomessa erittäinen harvinainen kasvilaji ja rauhoitettu luonnonsuojeluasetuksella.


title: Mäkiorvokki

text: Mäkiorvokki kasvaa 5–15 cm korkeaksi. Kasvilla ei ole pintarönsyjä. Lehdet ovat tiheäkarvaisia, leveitä ja herttamaisia. Korvakkeet ovat kapeansuikeita, karvaisia ja tiheähampaisia. Tuoksuvat, vaalean sinipunaiset kukat ovat noin 1,5 cm leveitä ja lievästi lanttokärkisiä. Suomessa mäkiorvokki kukkii varhain toukokuussa. Muurahaiset levittävät kasvin siemeniä.


title: Mäkiorvokki

text: Lähinnä mäkiorvokkia on Suomessa tavattavista orvokkilajeista karvaorvokki ("V. hirta"), jota tavataan joskus koristekasvikarkulaisena. Karvaorvokin kukat eivät kuitenkaan tuoksu ja sen korvakkeet ovat ehyitä ja lähes kaljuja.


title: Mäkiorvokki

text: Mäkiorvokki on selvästi mantereinen, euraasialainen kasvilaji. Siitä tunnetaan useita paikallisrotuja. Lajin päälevinneisyysalue sijoittuu Itämeren ja Mustanmeren väliselle alueelle. Itä-länsi-suunnassa lajia tavataan Keski-Euroopasta Amurin alueelle saakka Venäjän Kauko-Idässä. Erillisiä lajikeskittymiä löytyy myös Espanjasta ja Belgiasta. Suomesta mäkiorvokki löydettiin ensimmäisen kerran vasta 1950-luvulla. Esiintymiä tunnetaan vain muutamia Etelä-Suomesta, mm. Sysmästä ja Vammalasta.


title: Mäkiorvokki

text: Suomessa mäkiorvokki kasvaa valoisilla ja lämpimillä moreenirinteillä tai lehtomaisilla mäillä ja kallioiden tyviosilla ja multavilla terasseilla. Muualla mäkiorvokin on todettu olevan kalkinsuosija, mutta Suomessa tätä ei ole havaittu. Mäkiorvokin suurimpia uhkia ovat voimakas metsänkäsittely ja metsien kuusettuminen. Laji on myös heikko kilpailija muun aluskasvillisuuden kanssa.


title: Luettelo Backstreet Boysin saamista palkinnoista ja ehdokkuuksista

text: Yhtenä parhaiten maailmanlaajuisesti myyvänä yhtyeenä Backstreet Boys on vastaanottanut lukuisia palkintoja tunnustuksena maailmanlaajuisesta menestyksestä musiikkialalla.


text: Alahaalla on lista Backstreet Boys'in vastaanottamista palkinnoista, levyistä ja saavutuksista.


title: Minna Canthin katu (Kuopio)

text: Minna Canthin katu on katu Kuopiossa ruutukaavalla. Kadun pituus on noin 1 400 metriä. Kirjailija Minna Canthin mukaan nimetty katu alkaa Sairaalakadulta Valkeisenlammen rannalta ja loppuu Varastokadulle satamaan. Katu risteää 19 kadun kanssa. Kadun varrella on kolme puistoa (Kirkkopuisto, Snelmanninpuisto ja satamapuisto). Kadulla on kolme liikennevalo-ohjattua risteystä.


title: Eric Bobo

text: Eric Bobo (oik. Eric Correa, s. 27. elokuuta 1968) on yhdysvaltalainen hip hop -artisti. Hän on rap rock -ryhmä Cypress Hillin jäsen. Hän on aiemmin kuulunut Cultura Londres Proyecto - ja Sol Invicto -yhtyeisiin. Bobo on myös soolouralla. Hänen esikoissooloalbuminsa "Meeting of the Minds" julkaistiin 18. marraskuuta 2008. Bobo on esiintynyt myös Beastie Boysin kanssa.


title: Eric Bobo

text: Ensimmäisen virallisen esiintymisensä Eric teki viiden vuoden iässä isänsä, latin jazz -legenda Willie Bobon kanssa. Willie-isä kuoli Ericin ollessa viidentoista.


title: Eric Bobo

text: Cypress Hill oli ensimmäinen platinaa myynyt latin/hip hop -ryhmä.


title: Doom WAD

text: Doom WAD:it ovat tiedostopaketteja videopeleille "Doom" ja "Doom II". Nämä paketit sisältävät Sprite-grafiikat, maailmat, ja muun pelin datan. "WAD" on akronyymi englanninkielisestä lauseesta "Where’s All the Data?". Heti sen julkaisun jälkeen joulukuussa 1993, "Doom" houkutteli suuren määrän pelaajia, jotka loivat heidän omia WAD-modauksiaan sisältäen kenttiä, grafiikoita ja muita tietoja. He näytelivät myös keskeistä roolia ”modauskulttuurin” synnyssä, joka on nykyisin yleistä ensimmäisen persoonan ammuntapeleille. "Doomille" on tehty tuhansia WAD:eja yksittäisistä kentistä kokonaisiin peleihin. Suurin osa näistä on ladattavissa vapaasti internetistä. Joitain WAD:eja on julkaistu myös kaupallisesti ("Final Doom"), ja joillekin WAD:intekoharrastuksesta tuli reitti uraan kenttäsuunnitelijana.


title: Ryōsuke Irie

text: Ryōsuke Irie (, s. 24. tammikuuta 1990 Osaka) on japanilainen uimari, joka on saavuttanut suurimmat menestyksensä selkäuinnissa.


title: Ryōsuke Irie

text: Rooman MM-kilpailuissa 2009 Irie sai 200 metrin selkäuinnissa hopeaa ajalla 1.52,51. Shanghain MM-kilpailuissa 2011 hän oli 200 metrin selkäuinnissa toinen ajalla 1.54,11 ja 100 metrin selkäuinnissa kolmas ajalla 52,98. Barcelonan MM-kilpailuissa 2013 hän sai pronssia 4 × 100 metrin sekauintiviestissä sekä sijoittui neljänneksi 100 ja 200 metrin selkäuinneissa. Kazanissa 2015 hän oli 200 metrin selkäuinnissa neljäs ja 100 metrin selkäuinnissa kuudes. Budapestin MM-kilpailuissa 2017 hän sijoittui 100 metrin selkäuinnissa neljänneksi ja 200 metrin selkäuinnissa seitsemänneksi.


title: Ryōsuke Irie

text: Dohan lyhyen radan MM-kilpailuissa 2014 hän sai pronssia 100 metrin selkäuinnissa. Hangzhoussa 2018 hän saavutti pronssia 4 × 100 metrin sekauintiviestissä.


title: Ryōsuke Irie

text: Pekingin kesäolympialaisissa 2008 Irie oli 200 metrin selkäuinnissa viides. Lontoon olympialaisissa 2012 hän sai hopeaa 200 metrin selkäuinnissa ajalla 1.53,78 ja 4 × 100 metrin sekauintiviestissä sekä pronssia 100 metrin selkäuinnissa ajalla 52,97. Rio de Janeiron olympialaisissa 2016 hän sijoittui 100 metrin selkäuinnissa seitsemänneksi ja 200 metrin selkäuinnissa kahdeksanneksi.


title: Ryōsuke Irie

text: Ensimmäisen arvokisamitalinsa Irie voitti vuoden 2006 Aasian kisoista Dohasta, kultaa 200 metrin selkäuinnissa. Kantonin Aasian kisoissa 2010 hän voitti mestaruuden 100 ja 200 metrin selkäuinnissa sekä 4 × 100 metrin sekauintiviestissä. Lisäksi hän sai hopeaa 50 metrin selkäuinnissa. Incheonin Aasian kisoissa 2014 hän voitti kultaa 100 ja 200 metrin selkäuinnissa sekä hopeaa 50 metrin selkäuinnissa ja sekauintiviestissä. Jakartassa 2018 hän saavutti hopeaa kaikissa kolmessa selkäuinnissa sekä molemmissa 4 × 100 metrin sekauintiviesteissä.


title: Ryōsuke Irie

text: Tyynenmeren-mestaruuskilpailuissa 2010 hän oli kolmas 200 metrin selkäuinnissa. Tyynenmeren-mestaruuskilpailuissa 2014 hän sai kultaa 100 metrin selkäuinnissa sekä hopeaa 200 metrin selkäuinnissa ja 4 × 100 metrin sekauintiviestissä. Tokion Tyynenmeren-mestaruuskilpailuissa 2018 sai hopeaa 100 ja 200 metrin selkäuinneissa sekä molemmissa 4 × 100 metrin sekauintiviesteissä.


title: Ryōsuke Irie

text: Irie ui toukokuussa 2009 200 metrin selkäuinnin uudeksi maailmanennätysajaksi 1.52,86, mikä alitti entisen, yhdysvaltalaisen Ryan Lochten maailmanennätyksen yli sekunnilla. Hän pitää hallussaan myös 100 metrin selkäuinnin Aasian ennätystä.


title: Francis Collins

text: Francis S. Collins (s. 14. huhtikuuta 1950) on yhdysvaltalainen lääkäri ja geneetikko. Hän johti NHGRI:tä (National Human Genome Research Institute) vuoteen 2008 ja toimi myös Human Genome Projectin johdossa. Hänen tutkimustyönsä avulla on löydetty erilaisia sairauksia aiheuttavia geenejä, joiden joukossa on Huntingtonin tautia aiheuttava geeni. Collins on Yhdysvaltain kansallisen tiedeakatemian jäsen ja Presidential Medal of Freedomin saaja.


title: Francis Collins

text: Collins piti itseään aiemmin ateistina, mutta sittemmin hänestä tuli vakaumuksellinen kristitty. Hän on teistinen evolutionisti eli uskoo evoluution olevan Jumalan ohjaamaa. Hän on puolustanut ”BioLogos”-termillä nimittämäänsä teististä evolutionismia menestysteoksessaan "The Language of God: A Scientist Presents Evidence for Belief" (2006).


title: Francis Collins

text: Heinäkuussa 2009 presidentti Barack Obama nimitti Collinsin National Institutes of Healthin johtoon.


title: Francis Collins

text: Collins johtaa perustamaansa BioLogos Foundationia, joka pyrkii edistämään uskon ja tieteen välistä sopusointua.


title: Sakari Smeds

text: Sakari Smeds (s. 31. heinäkuuta 1964 Savonlinna) on suomalainen kristillisdemokraattinen poliitikko.


title: Sakari Smeds

text: Smeds on entinen Kymen vaalipiirin (vuoteen 1999 Kymen läänin vaalipiiri) kansanedustaja. Hän toimi eduskunnassa maaliskuusta 1995 maaliskuuhun 2003 ja kuului ensimmäisellä edustajakaudellaan (1995–1999) varsinaisena jäsenenä talousvaliokuntaan ja ympäristövaliokuntaan ja vuosina 1999–2003 valtiovarainvaliokuntaan. Hän oli myös eduskunnan kansliatoimikunnan jäsen, vuodesta 1999 vuoteen 2002. Smeds sai eduskuntavaaleissa 1995 5 827 ääntä, eduskuntavaaleissa 1999 4 303 ääntä ja eduskuntavaaleissa 2003, joissa hän putosi eduskunnasta, 4 254 ääntä.


title: Sakari Smeds

text: Smeds on toiminut vuodesta 2009 alkaen Kouvolan kaupunginvaltuuston jäsenenä. Vuosina 1989–2008 hän oli Valkealan, joka liittyi Kouvolaan vuonna 2009, kunnanvaltuuston jäsen.


title: Sakari Smeds

text: Smeds on koulutukseltaan yhteiskuntatieteiden maisteri ja hän on suorittanut myös Kansallis-Osake-Pankin yrityspankkiiritutkinnon, vuonna 1994. Vuonna 1989 hän toimi Kouvolan evankelis-luterilaisen seurakunnan vs. hallintosihteerinä, minkä jälkeen hän on työskennellyt rahoitusalalla. Vuosina 1989–1994 hän työskenteli Kansallis-Osake-Pankin palveluksessa yritystutkijana ja 1994–1995 apulaisjohtajana ja kansanedustajakausiensa jälkeen hän on työskennellyt Nordealla. Hänen virkanimikkeensä on luottojohtaja.


title: Sakari Smeds

text: Smeds on ollut naimisissa vuodesta 1993 ja hänellä on vaimonsa Kirsi Smedsin (o.s. Eräpolku) kanssa kaksi lasta, vuonna 1996 syntynyt poika ja vuonna 1998 syntynyt tytär.


title: Kauppakatu (Kuopio)

text: Kauppakatu on katu Kuopion keskustassa. Kadun pituus on noin 1 500 metriä. Katu alkaa Makasiinikadulta Kuopion satamasta ja loppuu Sairaalakadulle. Katu kulkee torin etelälaitaa. Kauppakatu risteää 19 kadun kanssa, ja sen varrella on kymmenen liikennevalo-ohjattua risteystä.


title: Kauppakatu (Kuopio)

text: Alatorihankkeen valmistuttua Kauppakatu muuttuu kävelykaduksi torin kohdalta, välillä Vuorikatu–Ajurinkatu.


title: Kauppakatu (Kuopio)

text: Kauppakadun itäpäässä sijaitsevat Satamatori, Matkustajasatama sekä Snelmanninpuisto, ja kadun keskivaiheilla sijaitsee Kuopion tori. Merkittäviä rakennuksia Kauppakadulla ovat kauppahalli, lyseo ja tuomiokirkko. Museoista kadun varrella sijaitsevat Kuopion kulttuurihistoriallinen museo ja Kuopion taidemuseo, ostoskeskuksista Anttila, Kauppakeskus Aapeli, Tavaratalo Carlson ja H-talo.


title: Kauppakatu (Kuopio)

text: Kauppakadun varrella tai aivan sen välittömässä läheisyydessä sijaitsee myös suurin osa Kuopion keskustan ravintoloista.


title: Stone Age

text: Stone Age on The Rolling Stonesin maaliskuussa 1971 julkaistu kokoelma-albumi. Sen julkaisi yhtyeen entinen levy-yhtiö Decca Records ja materiaali koostuu vuosina 1963-1966 julkaistuista kappaleista, jotka eivät olleet sisältyneet yhtyeen studioalbumien brittipainoksille.


title: Stone Age

text: A-puoli


title: Stone Age

text: B-puoli


title: Stone Age

text: CD-version bonuskappaleet:


title: Budweiser Budvar (panimo)

text: Budweiser Budvar (Budějovický Budvar) on tšekkiläinen panimo, joka tunnetaan parhaiten Budweiser Budvar -oluesta. Yhdysvalloissa ja Kanadassa tämä olutmerkki tunnetaan nimellä Czechvar ja Euroopassa sekä muualla maailmassa joko nimellä Budweiser Budvar tai Budějovický Budvar. Panimon tuotanto on noin 1,25 miljoonaa hehtolitraa vuodessa.


title: Budweiser Budvar (panimo)

text: 1800-luvulla České Budějovicen kaupunginvaaleissa äänioikeus jakaantui omaisuuden ja maksettujen verojen mukaan, ja koska kaupungin saksalaiset asukkaat hallitsivat taloutta, tšekeillä ei ollut edustusta kaupunginhallituksessa. Vuosisadan loppupuolella tšekit pyrkivät vahvistamaan omaa taloudellista asemaansa perustamalla yrityksiä, ja tämän kehityksen myötä paikalliset oluenpanijat August Zátka ja František Hromada perustivat Budweiser Budvarin edeltäjän, Tšekkiläisen osuuspanimon, vuonna 1895. Panimo tuotti ensimmäiset oluensa saman vuoden lokakuun alussa.


title: Budweiser Budvar (panimo)

text: Alkuperäinen panimo rakennettiin Pražskén kaupunginosaan, koska alueen pohjavettä haluttiin käyttää oluen valmistuksessa. Perustettaessa panimo kattoi alueen, jonka koko oli 90 342 neliömetriä, ja sen rakensi rakennusyritys Dvořák & Fischer. Antonín Holeček oli yrityksen ensimmäinen panimomestari.


title: Budweiser Budvar (panimo)

text: Vuonna 1937 Tšekkoslovakian presidentti Edvard Beneš sääti lain 101/45, jonka mukaan kaikki panimot, joiden tuotanto ylitti 150 000 hehtolitraa vuodessa, tulisi kansallistaa. Budweiser Budvarin tuotanto oli tuolloin 158 833 hehtolitraa vuodessa, joten August Zátkan lobbauksesta huolimatta panimo kansallistettiin pian sodan jälkeen.


title: Budweiser Budvar (panimo)

text: Tuotemerkkiä ”Budweiser”, joka tulee České Budějovicen kaupungin vanhasta nimestä Budweis, on käyttänyt aikojen saatossa kolme eri panimoa: Budweiser Budvarin lisäksi Budějovický měšťanský pivovar (Budweiser Bürgerbräu, nykyinen Pivovar Samson), kaupungin saksalaisten vuonna 1795 perustama panimo, sekä Anheuser-Busch, amerikkalainen panimo, joka käytti nimeä ensimmäisen kerran vuonna 1876. Tuotemerkistä on käyty oikeutta monessa maassa, ja Budweiser Budvaria myydään Yhdysvalloissa ja Kanadassa nimellä "Czechvar".


title: Budweiser Budvar (panimo)

text: Euroopan unionissa Budějovický Budvar on suojattu alkuperänimitys, mutta Budweiserin tuotemerkkioikeudet muissa tuotteissa kuin oluessa kuuluvat Anheuser-Buschille. Alkuvuodesta 2007 Anheuser-Busch ja Budweiser Budvar sopivat, että Anheuser-Busch markkinoi Budvarin Czechvaria Yhdysvalloissa ja muutamassa muussa maassa korvausta vastaan. Kumpikin puoli totesi, ettei tällä ole vaikutusta meneillään oleviin oikeudenkäynteihin.


title: Tulliportinkatu (Kuopio)

text: Tulliportinkatu on katu Kuopiossa ruutukaava-alueella. Katu on 1 500 metriä pitkä ja se risteää 18 kadun kanssa. Katu alkaa Niiralankadun ja Sairaalakadun risteyksestä, ja loppuu Makasiinikadulle, kuopion vierasvenesatamaan. Kadun varrella on kaksi huoltoasemaa, Neste Express ja St1, joista molemmat olivat aiemmin palveluasemia, mutta nykyään kylmäasemia. Kadun varrella on 10 liikennevalo-ohjattua risteystä. Kadun varrella on myös Kuopion kaupungintalo. Katu kulkee Kuopion torin pohjoislaitaa, torin kohdalla ajo on sallittu vain takseille ja joukkoliikenteelle.


title: Vladislav Druso

text: Vladislav Druso (s. 3. elokuuta 1968) on keskisarjassa, alemmassa raskaassasarjassa ja raskaassasarjassa otellut tšekkiläinenkiertuemies. Nyrkkeilyn Druso aloitti 20-vuotiaana ja otteli amatöörinä noin 200 ottelua. Druso on toiminut myös potkunyrkkeilijänä voittaen pronssia kahdesti Tšekin kansallisella tasolla. Ammattidebyyttinsä Druso teki vuonna 2001 ollessaan 33-vuotias. Nyrkkeilijänurallaan Druso otteli 34 kertaa, joista hävisi 29. Yrittäessään lopettaa nyrkkeilijänuraa Druso joutui palaamaan takaisin huomatessaan joutuneensa ongelmiin liian vapaa-ajan kanssa. Viimeisen kamppailunsa Druso otteli 18. marraskuuta 2006 mutta hävisi Alexander Frenkelille teknisellä tyrmäyksellä 4. erässä. Sen jälkeen hän lopetti nyrkkeilyn.


title: Frank J. Selke

text: Francis Joseph Aloysius Selke () oli kanadalainen jääkiekkomanageri. Hänen johtamansa joukkueet voittivat Stanley Cupin yhteensä yhdeksän kertaa.


title: James Wisniewski

text: James Joseph Wisniewski (s. 21. helmikuuta 1984 Canton, Michigan) on yhdysvaltalainen jääkiekkoilija, joka edustaa KHL-seura Admiral Vladivostokia.


title: James Wisniewski

text: Wishniewski pelasi kaudesta 2000–2001 OHL-juniorisarjaa Plymouth Whalersin joukkueessa. Chicago Blackhawks varasi hänet vuoden . Kaudella 2003–2004 Wisniewski toimi Whalersin kapteenina. Hänet tunnettiin kovasta laukauksesta, ja hän olikin hyvä maalintekijä. Hän teki 17 maalia, joista 11 ylivoimalla. Wishniewski oli koko liigan 24. paras pistemies ja kolmanneksi paras puolustaja tehden yhteensä 70 tehopistettä. Hänet palkittiin OHL:n parhaana puolustajana.


title: James Wisniewski

text: Ammattilaisuransa Wishniewski aloitti AHL:ssä Norfolk Admiralsin joukkueessa, joka oli Blackhawksin farmijoukkue. Kaudella 2006–2007 hänet nostettiin Blackhawksiin joukkueeseen. Hänen kautensa tosin loppui lyhyeen loukkaantumisen takia. 4. maaliskuuta 2009 Blackhawks vaihtoi Wisniewskin ja Petri Kontiolan Anaheim Ducksiin. Vaihdossa Chicago sai Samuel Påhlssonin ja Logan Stephensonin.


title: James Wisniewski

text: Ducksissa Wisniewski pelasi hieman yli kauden. Kaudella 2009–2010 hän teki Ducksissa 30 pistettä 69 ottelussa. Kauden jälkeen, kesäkuussa 2010 Wisniewski teki joukkueen kanssa vuoden jatkosopimuksen. Samana päivänä hän vaihtoi kuitenkin joukkuetta, kun New York Islanders hankki hänet Ducksista vaihdossa kolmannen kierroksen varausoikeuteen . Kaudella 2010–2011 Wisniewski teki läpimurtonsa NHL:ssä. Hänelle merkittiin kauden aikana 51 pistettä. Wisniewski aloitti kauden Islandersissa, mutta Montreal Canadiens hankki hänet kesken kauden korvaamaan loukkaantunutta Andrei Markovia. Islanders sai kaupassa vastineeksi kaksi varausoikeutta. Kauden jälkeen Canadiens kauppasi Wisniewskin pelaajaoikeudet Columbus Blue Jacketsiin vaihdossa seitsemännen kierroksen varausoikeuteen . Blue Jackets teki Wisniewskin kanssa kuuden vuoden ja 33 miljoonan dollarin sopimuksen, ennen kuin hänestä olisi tullut vapaa pelaaja.


title: Emil Nylund

text: Emil Valentin Nylund myöh. Norjavirta () oli suomalainen jääkärivääpeli ja Viron armeijan vänrikki. Hän oli sotilaskoulutuksensa ensimmäisen maailmansodan aikana Saksassa saanut jääkäri. Myöhemmin hän osallistui Suomen sisällissotaan jääkäritykistössä. Sisällissodan jälkeen Nylund taisteli niin sanotuissa heimosodissa, niin Virossa kuin Aunuksessakin.


title: Emil Nylund

text: Hänen vanhempansa olivat merimies Emil Konstantin Nylund ja Alexandra Ulrika Söderholm. Hänet vihittiin avioliittoon vuonna 1918 Saima Katarina Terhon kanssa ja toisen kerran vuonna 1934 Agda Alice Rosblomin kanssa, joka kuoli vuonna 1936. Kävi kansakoulun.


title: Emil Nylund

text: Nylund työskenteli merimiehenä ennen liittymistään vapaaehtoisena Saksassa sotilaskoulutusta antavan jääkäripataljoona 27:n täydennysjoukkoon 25. joulukuuta 1917, josta hänet siirrettiin 6. tammikuuta 1918 pataljoonan haupitsipatteriin.


title: Emil Nylund

text: Nylund astui Suomen armeijan palvelukseen jefreitteriksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan Jääkäritykistön 2. patteriin, jonka mukana hän osallistui sisällissodan taisteluihin Länkipohjassa, Pitkäjärvellä, Orivedellä, Kangasalla ja Lempäälässä sekä Tampereella. Tampereen valtauksen jälkeen hänet määrättiin tykistön uudelleen järjestelyn yhteydessä Jääkäritykistöprikaatin 2. jääkäripatteriston 3. patteriin ja osallistui taisteluihin Karjalankannaksella.


title: Emil Nylund

text: Sisällissodan jälkeen Nylund palveli Suomen tykistökoulussa, josta hänet siirrettiin 8. lokakuuta 1918 Kenttätykistörykmentti I:n 5. patteriin. Hänen veti veri kumminkin sotanäyttämöille ja hän erosi armeijasta 3. marraskuuta 1918 voidakseen liittyä 11. tammikuuta 1919 alkaen Viron vapaussotaa käyvään Viron armeijaan. Viron armeijassa hänet ylennettiin vänrikin arvoon ja kuului Ensimmäiseen suomalaiseen vapaajoukkoon. Hän osallistui Viron vapaussodassa taisteluihin Narvassa. Vapaajoukossa hän toimi myöhemmin myös nuorempana upseerina 5. komppaniassa.


title: Emil Nylund

text: Virosta palattuaan Nylund jatkoi sotimistaan liittymällä 2. heinäkuuta 1919 Karjalan (Aunuksen) retkikuntaan, jossa hänet sijoitettiin kapteeni Bernerin patterissa 20. elokuuta 1919 saakka.


title: Emil Nylund

text: Sotaretkiltään palattuaan Nylund palveli ensin muutaman kuukauden poliisikonstaapelina Turun poliisilaitoksessa, jonka jälkeen hän työskenteli autonkuljettajana Turussa vuosina 1920–1923 ja Helsingissä vuosina 1923–1932 sekä talonmiehenä Helsingissä vuosina 1932–1936. Nylund vaihtoi vuonna 1935 sukunimensä Norjavirraksi. Hänet haudattiin Sipooseen.


title: Malaja Purgan piiri

text:
Malaja Purgan piiri (, ) on paikallinen itsehallintoalue Udmurtian tasavallassa Venäjällä. Vuonna 1929 perustetun piirin pinta-ala on 1 223 neliökilometriä. Vuonna 2010 siellä asui 33 058 henkeä.
Piiri sijaitsee Udmurtian eteläosassa. Idässä se rajoittuu Možgan, luoteessa Uvan, pohjoisessa Zavjalovon, idässä Sarapulin ja kaakossa Kijasovon piireihin sekä etelässä Tatarstanin Agryzin piiriin. Hallinnollinen keskus on Malaja Purgan kylä. Piiriin kuuluu 15 maalaiskuntaa.


title: Malaja Purgan piiri

text: Seudun länsiosa sijaitsee Možgan ylängöllä ja itäosa Sarapulin ylängön länsireunalla. Keskiosan kautta virtaa Ižjoki. Pinta-alasta noin 30 % on metsää.


title: Malaja Purgan piiri

text: Piirin kautta kulkee Kazanin ja Iževskin välinen rautatie sekä Iževskin ja Jelabugan välinen maantie. Piirikeskuksesta on matkaa tasavallan pääkaupunkiin 37 kilometriä.


title: Malaja Purgan piiri

text: Väestöstä 78,1 % on udmurtteja, 17,8 % venäläisiä ja 2,4 % tataareja.


title: Malaja Purgan piiri

text: Seudulla on öljynporausta sekä koneenrakennus-, kemian ja elintarviketeollisuutta. Maatalous on keskittynyt maidon ja lihan tuotantoon sekä viljakasvien viljelyyn.


title: Malaja Purgan piiri

text: Ohjelmasarjassa Suomensukuiset 30 päivässä näyttelijä Ville Haapasalo vierailee kuvausryhmineen Malaja Purgan piirissä kahdesti. Ensin käydään piirin itäosissa Buranovon kylässä Euroviisuissa 2012 hyvin menestyneen Buranovskije babuški-ryhmän jäsenten kotona. Myöhemmässä jaksossa tutustutaan udmurttilaisiin kansanparantajiin Sundukovon kylässä (Сундуково), joka sijaitsee linnuntietä vajaa kilometriä Buranovosta etelään.


title: Iron Horsemen

text: Iron Horsemen on Gilles Charmantin ohjaama elokuva vuodelta 1994. Sen tapahtumat sijoittuvat kuvitteellisesti vuoden 1967 Kaliforniaan, ja juoni pyörii Cannibals-nimisen moottoripyöräjengin ympärillä. Kaikki kuvaukset on tehty Suomessa.


title: Iron Horsemen

text: Elokuvan tuottajina olivat Aki Kaurismäki ja Cedomir Kolar. Tuotannosta vastasivat Villealfa Filmproductions, U.G.C ja N.O.E. Productions. Näyttelijöinä olivat muun muassa Dominic Gould, Laura Favali, Kari Väänänen, Nicky Tesco, Matti Pellonpää, Sakari Kuosmanen ja Antti Reini. Avustajina elokuvan teossa toimivat moottoripyöräkerhot Ylästö MC, Tonocks MC, Niska MC, Walkka MC ja Jerusalem MC.


title: Iron Horsemen

text: "Iron Horsemen" julkaistiin DVD:nä vuonna 2006.


title: Midi, Maxi & Efti

text: Midi, Maxi & Efti oli ruotsalainen afrikkalaisvaikutteista musiikkia esittänyt lauluyhtye 1990-luvun alussa. Heidän kaksi suurinta hittiään olivat Bad Bad Boys ja Ragga Steady. Yhtyeen muodostivat sisarukset Midi ja Maxi Berhanu ja heidän ystävänsä Freweyni "Efti" Teclehaimanot. He ovat kaikki syntyneet vuonna 1976. Midi ja Maxi ovat syntyneet Etiopiassa ja saapuivat Ruotsiin vanhempiensa mukana vuonna 1985. Efti on myös syntynyt Etiopiassa pakolaisleirillä ja muutettuaan Ruotsiin tapasi Midin ja Maxin Akallan lähiössä Tukholmassa.


title: Midi, Maxi & Efti

text: Heidään nimeään kantava albumi ilmestyi 1991 ja siltä julkaistiin singlet "Bad Bad Boys", "Ragga Steady" ja "Masenko". Vaikka tytöt on merkitty kappaleiden sanoituksien tekijöiksi, niiden taustalla ovat vaikuttaneet tunnetut ruotsalaistuottajat Alexander Bart, Anders Wollbeck ja Per Adebratt. Vuonna 1992 yhtye julkaisi Yhdysvalloissa ja teki musiikkivideon. Yhtye lopetti tämän jälkeen hyvin pian tehtyään lyhyen kiertueen Yhdysvalloissa, Etelä-Afrikassa ja Ranskassa. Yhtyeen musiikkia on käytetty yhdysvaltalaisessa TV-piirrossarjassa Beavis ja Butt-head ja elokuvassa For Love or Money. Yhtyeen entiset jäsenet ovat myöhemmin kukin tahoillaan tehneet studioäänityksiä, mutta mitään ei ole toistaiseksi julkaistu.


title: Ruotsin irakilaiset

text: Ruotsin irakilaiset ovat Ruotsin toiseksi suurin vähemmistöryhmä suomalaisten jälkeen. Vuoden 2012 lopussa Ruotsissa asui Statistiska centralbyrånin tilaston perusteella 127 860 henkilöä, jotka olivat syntyneet Irakissa ja 52 016 Ruotsissa syntynyttä henkilöä, joiden vanhemmista vähintään yksi oli syntynyt Irakissa. Yhteensä Irakissa syntyneitä ja heidän jälkeläisiään oli 179 876 henkeä.


title: Ruotsin irakilaiset

text: Ruotsi on ottanut vastaan enemmän irakilaisia kuin muut EU-maat yhteensä. Vuonna 2006 päätettiin, että kaikki Keski- ja Etelä-Irakista kotoisin olevat henkilöt saavat väliaikaisen oleskeluluvan kielteisestä turvapaikkapäätöksestä huolimatta. 0,1 % turvapaikka-anomuksista hylätään ja 24 % sai oleskeluluvan humanitäärisistä syistä.


title: Brian McGuire

text: Brian Anthony Joseph McGuire (13. joulukuuta 1945 – 29. elokuuta 1977) oli australialainen F1-kuljettaja ja tallipäällikkö.


title: Brian McGuire

text:
McGuire perusti McGuire-nimisen F1-tallin ja osallistui sen kuljettajana vuoden  Britannian GP:hen. Hän kuitenkin karsiutui eikä päässyt osallistumaan kilpailuun. McGuire osallistui myös sarjan ulkopuolisiin kisoihin.
DNPQ = karsiutui esikarsinnoissa.


title: Brian McGuire

text: McGuire kuoli vuonna 1977 Shellsport G8 -mestaruuskilpailun harjoituksissa Brands Hatchissä ja samalla hänen tallinsa lopetettiin.


title: Jan Veselý

text: Jan Veselý (s. 24. huhtikuuta 1990 Ostrava) on tšekkiläinen koripalloilija, joka on pelannut vuodesta 2014 lähtien Fenerbahçessa.


title: Jan Veselý

text: Veselý aloitti pelaamisen tšekkiläisessä BK Snakes Ostravassa, jossa hän pelasi juniorijoukkueissa. Kaudeksi 2007–2008 hän siirtyi slovenialaiseen KD Slovaniin. Kauden jälkeen hän siirtyi KK Partizaniin viisivuotisella sopimuksella, jolloin hän pääsi pelaamaan myös Euroliigaa. Partizanissa Veselý voitti jokaisena pelikautenaan Adrianmeren liigan, Serbian liigan sekä Serbian cupin mestaruuden.


title: Jan Veselý

text: Veselý osallistui NBA:n vuoden varaustilaisuuteen, jossa Washington Wizards varasi hänet tilaisuuden kuudentena pelaajana. Hän siirtyi samalla pelaamaan Washingtoniin. Helmikuussa 2014 hän siirtyi kolmen joukkueen yhteisessä pelaajakaupassa Denver Nuggetsiin. Elokuussa 2014 Veselý siirtyi kaksivuotisella sopimuksella Fenerbahçeen.


title: Graham McRae

text: Graham McRae (s. 5. maaliskuuta 1940 Wellington) on entinen uusiseelantilainen F1-kuljettaja. Hän osallistui vuoden 1973 Britannian GP:hen, jossa hän keskeytti ensimmäisellä kierroksella eikä saavuttanut pisteitä. Hän osallistui myös Indianapolis 500 -kilpailuun samana vuonna ollen 16. ja ansaiten vuoden tulokas -palkinnon.


title: Graham McRae

text: McRae pärjäsi paremmin Formula 5000 -sarjassa saavuttaen useita mestaruuksia. Hän on myös kolminkertainen Tasmanian sarjan mestari vuosilta 1971–1973. Hän voitti myös US F5000 -kruunun 1972.


title: Markku Kivinen

text: Markku Kivinen (s. 5. kesäkuuta 1951 Helsinki) on suomalainen yhteiskuntatieteilijä ja kirjailija, joka on toiminut Helsingin yliopiston Aleksanteri-instituutin johtajana vuodesta 1996. Hänen erikoisalaansa ovat Venäjä-tutkimus ja yhteiskunnalliset muutosprosessit. Vuoden 2012 alusta hän on johtanut Suomen Akatemian Venäjän-tutkimuksen huippuyksikköä "Venäjän modernisaation valinnat".


title: Markku Kivinen

text: Kivinen valmistui ylioppilaaksi Tapiolan yhteiskoulusta vuonna 1970. Hän opiskeli sosiologiaa ja filosofiaa Helsingin yliopiston valtiotieteellisessä tiedekunnassa ja valmistui maisteriksi vuonna 1977. Hänen pro gradu -tutkielmansa aiheena olivat valtion käsitteellisen tutkimisen ongelmat. Lisensiaatitutkielma työn autonomiasta keskiluokan määrittämisen lähtökohtana valmistui 1986. Tohtoriksi Kivinen väitteli vuonna 1989. Kivinen promovoitiin valtiotieteellisen tiedekunnan priimustohtorina vuoden 1990 promootiossa.


title: Markku Kivinen

text: Kivinen toimi yli kymmenen vuoden ajan erilaisissa Suomen Akatemian tutkijanviroissa (1982–1988, 1993–1995, 2000–2001), ja myös eri opetustehtävissä niin Joensuun, Tampereen kuin Lapin yliopistoissa. Vuonna 1996 hänet nimitettiin Helsingin yliopiston Aleksanteri-instituutin johtoon. Vuosina 1997-2004 hän oli myös nimitettynä Lapin yliopiston sosiologian apulaisprofessorin, sittemmin professorin virkaan, josta luopui pitkän virkavapauden jälkeen. Vuonna 2001 hän oli Michiganin yliopiston vierailevana sosiologian professorina.


title: Markku Kivinen

text: Kivinen on Venäjän tutkimuksen johtavia yhteiskuntateoreetikoita. Hän on yleisasiantuntija, jolla on laaja tuotanto niin teoreettisessa kuin empiirisessä tutkimuksessa. Hän on 15 vuoden ajan johtanut monitieteistä tutkimusyhteisöä, jonka tutkimusstrategialle on tyypillistä tieteidenvälisyys ja monet erilaiset näkökulmat Itä-Euroopan ja Venäjän kehitykseen. Venäjää ei Aleksanteri-instituutissa tutkita vain eliitin valtataisteluista käsin vaan myös kansalaisyhteiskunnasta ja arjen sosiaalisesta todellisuudesta lähtien. Vuodesta 1998 Kivinen on johtanut valtakunnallista Venäjän ja Itä-Euroopan tutkimuksen tohtorikoulua. Hänen johdollaan Aleksanteri-instituutista on kehittynyt Venäjän tutkimuksen suurin yksikkö läntisessä Euroopassa.


title: Markku Kivinen

text: Kivinen on median eniten käyttämiä Venäjän asiantuntijoita. Hän on tieteellisessä yhteisössä suosittu puhuja, ja esiintyy usein Suomen ja Venäjän lisäksi myös Yhdysvalloissa, Kiinassa ja Japanissa.


title: Markku Kivinen

text: Kivinen on makrososiologi, joka on tutkinut kolmea suurta sosiologista teemaa: valtaa, yhteiskuntaluokkia ja kulttuurin rakenteita. Hänen ensimmäiset julkaisunsa 1970-luvulla käsittelivät lähinnä valtio- ja oikeusteorian kehitystä 1920-luvun Neuvostoliitossa. Aihe oli Neuvostoliitossa tabu, koska suuri osa keskeisistä 1920-luvun teoreetikoista oli teloitettu Stalinin puhdistuksissa. ”Oikeusnihilismin” teema esiintyy jälleen venäläisessä poliittisessa keskustelussa, kun yritetään jäljittää korruption syitä ja markkinatalouden pelisääntöjä. Kivisen myöhemmät politiikan sosiologian julkaisut liittyvät demokratiaan ja kansalaisyhteiskunnan kehitykseen. Hän on kirjoittanut myös kansainvälisen vuorovaikutuksen kehyksistä kylmän sodan jälkeisessä maailmassa.


title: Markku Kivinen

text: Kivisen ura kansainvälistyi 1980-luvulla hänen osallistuessaan yhdysvaltalaisen sosiologin Erik Olin Wrightin laajaan kansainväliseen luokkarakennetutkimukseen. Wrightin projekti toteutettiin lopulta yli 20 maassa ja suomalaiset olivat näkyvästi esillä hankkeen teoreettisessa keskustelussa. Kivisen tutkimukset käsittelivät erityisesti keskiluokkien asemaa ja hän julkaisi tästä aihepiiristä useita kirjoja 1980-luvulla. Väitöskirjassaan Kivinenn kehitti Wrightin kritiikin kautta oman teoriansa keskiluokista. Kun Wrightille keskiluokkaiset asemat ovat vain työväenluokan ja porvariston ristiriitaisia väliasemia, Kivisen mukaan keskiluokilla on myös omia valtaresursseja ja historiallisesti muotoutuneita intressejä.


title: Markku Kivinen

text: Aleksanteri-instituutissa Kivinen on johtanut projekteja muun muassa Venäjän energiapolitiikasta ja hyvinvointivaltion ongelmista. Pääteoksessaan "Sosiologia ja Venäjä", joka on julkaistu myös englanniksi ja venäjäksi, Kivinen nojaa ranskalaisen sosiologian klassikon Émile Durkheimin erotteluun pyhästä ja maallisesta. Kivinen korostaa negatiivisen pyhän eli tabun asemaa neuvostoyhteiskunnan ja nykyisen Venäjän ymmärtämisessä. Kivisen tämän hetken tutkimusintressit liittyvät erityisesti Venäjän modernisaation haasteisiin. Kivinen on Routledgen "Studies in Contemporary Russia" -kirjasarjan toimittaja.


title: Markku Kivinen

text: Kivisen esikoisromaani "Betonijumalia" julkaistiin huhtikuussa 2009. Se on kuvaus suomalaisen yhteiskunnan modernisoitumisesta 1970-luvun molemmin puolin. Romaanin tapahtumat sijoittuvat Kivisen nuoruusvuosien Tapiolaan. Romaanin saksankielinen käännös "Betongötter" julkaistiin elokuussa 2014. Kivisen toinen romaani, Venäjän uhkaa Suomelle kuvaava "Lähetin loppupeli", julkaistiin elokuussa 2016.


title: Markku Kivinen

text: Markku Kivisen isä oli päätoimittajana ja pakinoitsijana tunnettu Sulo Kivinen ja äiti Sosialistisen Työväenpuolueen puheenjohtajana toiminut Lahja Kivinen ja hänen veljensä on näyttelijä Mikko Kivinen.


title: Baitullah Mehsud

text: Baitullah Mehsud (بیت اللہ محسود; n. 1974 – 23. elokuuta 2009) oli pakistanilainen heimojohtaja Etelä-Waziristanissa ja Tehrik-i-Taliban Pakistanin johtaja.


title: Baitullah Mehsud

text: Baitullah ei saanut erityistä muodollista koulutusta vaan opiskeli madrassassa. Oppilaana hän matkusti usein Afganistaniin avustamaan Talibania sen šarian toteutuksessa.


title: Baitullah Mehsud

text: Baitullah nousi johtoon vuonna 2004 Nek Mohammadin kuoleman jälkeen. Seremoniassa, johon osallistui viisi johtavaa taliban-komentajaa, Mullah Omar nimitti hänet Mehsudin alueen kuvernööriksi.


title: Baitullah Mehsud

text: Mehsud solmi aselevon Pakistanin viranomaisten kanssa 8. helmikuuta 2005. Sopimuksessa Pakistanin armeija veti joukkonsa hänen hallitsemaltaan alueelta. Hänen piti pidättäytyä hyökkäyksistä hallituksen joukkoja vastaan, avustaa kehitysprojekteissa ja estää ulkomaisten militanttien toiminta. Sopimus raukesi kuitenkin jo heinäkuussa 2005.


title: Baitullah Mehsud

text: Joulukuussa 2007 Mehsud julistettiin perustetun Tehrik-i-Taliban Pakistanin johtajaksi. Vuoden 2009 aikana ryhmittymää on syytetty lukuisista verisistä iskuista myös siviilejä vastaan. Pakistanin armeijan päällikkö vaatikin hänen eliminoimistaan. Yhdysvallat tarjosi hänestä viiden miljoonan dollarin palkkion ja Pakistan 615 000 Yhdysvaltojen dollaria.


title: Baitullah Mehsud

text: Elokuussa 2009 miehittämättömällä koneella tehty ohjusisku tuhosi hänen anoppinsa talon, ja iskussa kuoli hänen vaimonsa. Myös Mehsud sai iskussa vakavia vammoja, joihin hän kuoli 23. elokuuta.


title: Baitullah Mehsud

text: Hänen seuraajakseen tuli Hakimullah Mehsud.


title: Timanttituliperä

text: Timanttituliperä ("Stagonopleura guttata") on Australiasta kotoisin oleva loistopeippoihin kuuluva varpuslintu. Lajia pidetään myös lemmikkieläimenä.


title: Timanttituliperä

text: Kooltaan timanttituliperä on noin 10–13 cm. Lajin otsa, päälaki, niska, selkä ja siivet ovat väriltään tuhkanharmaat. Viininpunaisesta nokasta ulottuu silmiin musta juova. Kurkku on valkoinen. Timanttituliperällä on musta kaulus, joka jatkuu sivuilla ja on siellä valkoisen täplittämä. Vatsa on linnulla valkoinen. Yläperä on väritykseltään tulenpunainen. Koiras ja naaras muistuttavat toisiaan ulkonäöltään, mutta naaras on hieman pienikokoisempi. Nuoret timanttituliperät ovat hieman aikuisia vaaleampia.


title: Timanttituliperä

text: Timanttituliperää tavataan Kaakkois-Australiassa alueella, joka ulottuu keskisestä Queenslandista Eyren niemimaalle ja Kangaroo Islandille. Timanttituliperän elinympäristöä ovat eukalyptuspuiden dominoivat seudut, joilla kasvaa myös ruohikkoa.


title: Timanttituliperä

text: Timanttituliperäkannan kooksi arvioidaan noin 200 000 yksilöä ja lintu luokitellaan silmälläpidettäväksi. Lajin elinympäristöä on hävinnyt huomattavan paljon ja alueella levinneet vieraat eläinlajit ovat tehneet kilpailun vaikeaksi timanttituliperälle. Elinympäristö on myös muuttunut laidunnuksen ja maaperän suolaantumisen vuoksi. Monet lajin ravintokasveista ovat yös hävinneet muiden kasvien tieltä. Timanttituliperä ei pärjää ravinnonhankinnassa parvina ruokailevalle oliivituliperälle ("Neochmia temporalis").


title: Timanttituliperä

text: Timanttituliperät hyppivät maassa etsiessä ravintoaan, lähes tai täysin kypsiä siemeniä. Toisinaan laji syö myös hyönteisiä ja niiden toukkia.


title: Timanttituliperä

text: Soitimellaan timanttituliperäkoiras poimii erittäin pitkän ruohon ja heiluttelee sitä laulaessaan. Mikäli naaras kiinnostuu koiras lisää laulunsa ja ruohon heilutuksen voimakkuutta. Lopulta koiraslintu aukoo nokkaansa kuin ruokaa kerjäävät poikaset.


title: Timanttituliperä

text: Timanttituliperän lisääntymisaika kestää elokuusta tammikuulle. Lajin pesä sijaitsee tiheässä pensaassa ja puissa. Toisinaan laji käyttää myös vanhojen haukanpesien pohjia. Pesä on rakennettu ruohoista ja höyhenistä. Naaras munii viidestä kuuteen munaa. Munia haudotaan vajaat kaksi viikkoa ja poikaset poistuvat pesästä noin kolmen viikon kuluttua kuoriutumisestaan.


title: Timanttituliperä

text: Timanttituliperät ovat itsevarmoja ja arkailemattomia lintuja. Ne voivat olla myös aggressiivisia toisia loistopeippoja kuten seeprapeippoja, helmiseeprapeippoja tai suippopyrstöpeippoja kohtaan etenkin lisääntymisaikana.


title: Drew Nicholas

text: Andrew Lawrence ”Drew” Nicholas (s. 17. toukokuuta 1981 Hempstead) on yhdysvaltalainen ammattilaisuransa lopettanut koripalloilija.


title: Drew Nicholas

text: Nicholas pelasi yliopistokoripalloa Marylandin yliopistossa vuosina 1999–2003. Hän siirtyi Eurooppaan vuonna 2003 ja meni Fabriano Basketiin, joka pelasi LegADuessa. Kaudeksi 2004–2005 hän siirtyi Basket Livornoon, josta hän siirtyi runkosarjan jälkeen Tau Cerámicaan. Nicholas jatkoi uraansa Italiassa ja meni Benetton Trevisoon. Hän voitti joukkueessa oltuaan Alphonso Ford -palkinnon. Kauden jälkeen hän siirtyi Efes Pilseniin, jossa hän pelasi melkein kaksi kautta. Nicholas sai joukkueesta potkut maaliskuussa 2008, koska ei suostunut matkustamaan Serbiaan yhdessä joukkueen muiden yhdysvaltalaisten pelaajien kanssa. Kaudeksi 2008–2009 hän siirtyi Panathinaikosiin kahden vuoden sopimuksella.


title: Drew Nicholas

text: Nicholas oli voittamassa Panathinaikosissa Kreikan liigan mestaruutta vuosina 2009–2011, Kreikan cupia vuonna 2009 sekä Euroliigan mestaruutta vuosina 2009 ja 2011. Heinäkuussa 2011 hän palasi Italian liigaan tehtyään sopimuksen Olimpia Milanon kanssa. Hän pelasi Olimpiassa helmikuuhun 2012 asti, jolloin hänen sopimuksensa purettiin yhteisymmärryksessä. Heinäkuussa 2012 Nicholas siirtyi yksivuotisella sopimuksella venäläisseura PBK TsSKA Moskovaan. Sopimus purettiin kuitenkin marraskuussa 2012.


title: Decode

text: Decode on yhdysvaltalaisen Paramore-yhtyeen kappale vuodelta 2008. Paramore kirjoitti kappaleen vuoden 2008 "Twilight – Houkutus" -elokuvaa varten. "Decode" on mukana elokuvan soundtrackillä "Twilight". "Decode" oli ehdokkaana MTV Movie Awards 2009 -palkintogaalassa ja Grammy-palkinnon 2010 voittajaksi parhaan elokuvakappaleen kategoriassa.


title: Decode

text: Paramore kirjoitti kappaleen varta vasten "Twilight – Houkutus" -elokuvaa varten. Elokuva perustuu Stephenie Meyerin "Houkutus"-kirjasarjan samannimiseen ensimmäiseen osaan. Paramoren laulaja Hayley Williams on kertonut kuuluvansa kirjasarjan ihailijoihin ja on sanonut:


title: Decode

text: Virallinen musiikkivideo julkaistiin 3. marraskuuta 2008 MTV:llä ja MTV.com:issa. Videon ohjasi Shane Drake. Videolla bändin jäsenet kävelevät ja esiintyvät Tennesseessä, Nashvillen metsissä. Kun he soittavat, samalla näytetään kohtauksia, joissa jäsenet esittävät jäljittäjävampyyreita. Videolla on myös pätkiä "Twilight – Houkutus" -elokuvasta.


title: Jane Asher

text: Jane Asher (s. 5. huhtikuuta 1946 Marylebone, Lontoo, Englanti, Yhdistynyt kuningaskunta) on englantilainen näyttelijä, jonka televisioura alkoi hänen ollessaan 6-vuotias (1952) elokuvassa "Mandy".


title: Jane Asher

text: Asher tunnettiin 1960-luvulla Beatles-yhtyeen Paul McCartneyn tyttöystävänä. Hän on ollut vuodesta 1981 naimisissa kuvittaja Gerald Scarfen kanssa, ja heillä on kolme lasta.


title: Jane Asher

text: Jane Asher on kitaristi Peter Asherin pikkusisko.


title: Supreme

text: Supreme (oik. Rolf Erik Mathias Lundh Isén, syn. 12. tammikuuta 1978) on ruotsalainen hip hop -artisti. Hän on tullut tunnetuksi Looptroop Rockers -yhtyeen jäsenenä. Häntä kutsutaan usein nimellä: "Ruotsin Big L".


title: Cammi Granato

text: Catherine Michelle ”Cammi” Granato (s. 25. maaliskuuta 1971 Downers Grove, Illinois, Yhdysvallat) on pelaajauransa lopettanut yhdysvaltalainen jääkiekkoilija ja olympiavoittaja. Yhdysvaltain maajoukkueessa hän voitti olympiakullan lisäksi olympiahopeaa, maailmanmestaruuden ja kahdeksan MM-hopeaa. Yliopistosarjassa Granato voitti kahdesti Yhdysvaltain-mestaruuden. Kahden kauden ajan hän pelasi ammattilaisena Kanadan ammattilaissarjoissa. Granato ja Angela James olivat ensimmäiset naiset, jotka valittiin Hockey Hall of Fameen.


title: Cammi Granato

text: Cammi Granaton veli on pitkän NHL-uran pelannut Tony Granato ja aviomies niin ikään NHL-veteraani Ray Ferraro.


title: Cammi Granato

text: Cammi Granato syntyi Downers Grovessa 1971. Jääkiekko oli tärkeä urheilulaji koko perheelle. Hänen vanhempansa Don ja Michelle Granato olivat olleet ensimmäisillä treffeillään Chicago Blackhawksin ottelussa. Perheessä oli kuusi lasta. Cammin veljistä Tony pelasi pitkän uran NHL-liigassa. Don puolestaan on valmentanut muun muassa Yhdysvaltain nuorten kehitysjoukkuetta.


title: Cammi Granato

text: Cammi pelasi jo pienenä kotipihassa veljiensä ja serkkujensa kanssa. Hän oli viisivuotias, kun hän liittyi poikien jääkiekkojoukkueeseen, ja pelasi poikien kanssa 16-vuotiaaksi asti. Hän jätti kuitenkin high school -jääkiekon, kun otteluissa sai jo taklata ja pojat olivat entistä enemmän ottaneet pienemmän mutta monia taitavamman Granaton kohteeksi. Hän pelasi high schoolissa naisten joukkueissa koripalloa, käsipalloa, jalkapalloa ja tennistä sekä miesten joukkueessa baseballia.


title: Cammi Granato

text: Useat yliopistot tarjosivat Granatolle stipendiä koripallo- ja tennistaitojen ansiosta. Jääkiekko oli kuitenkin edelleen hänen ykköslajinsa, vaikka hän oli ollut kaksi vuotta pelaamatta. Granato valitsi siksi Providence Collegen stipendin. Se oli harvoja korkeakouluja, joilla oli siihen aikaan naisten jääkiekkojoukkue.


title: Cammi Granato

text: Granaton ensimmäinen kausi yliopiston Providence Friars -joukkueessa oli 1989–1990. Hänet valittiin ensimmäisen kauden aikana vuoden tulokaspelaajaksi sekä ECAC:n vuoden naisjääkiekkoilijaksi. Granato pelasi Friarsissa neljä kautta, jonka aikana joukkue voitti kahdesti Yhdysvaltain-mestaruuden. Granatosta itsestään tuli yliopistosarjojen historian tehokkain pelaaja. Hän teki 99 ottelussa 256 pistettä.


title: Cammi Granato

text: Vuonna 1990 pelattiin ensimmäiset naisten MM-kilpailut. Granato kuului Yhdysvaltain joukkueeseen ja oli voittamassa maalleen hopeamitalia. Toisen hopeansa hän sai vuoden 1992 MM-kilpailuista. Hänet palkittiin tuolloin turnauksen parhaana hyökkääjänä ja valittiin tähdistökentälliseen.


title: Cammi Granato

text: Granato valmistui vuonna 1993 Providence Collegesta ja toimi sen jälkeen USHL-junioriliigassa apuvalmentajana. Granato päätti kuitenkin vuoden tauon jälkeen jatkaa yliopistokiekkoilijan uraansa ja haki Montrealin Concordia-yliopistoon opiskelemaan urheilujohtamisen maisteriksi. Hän pelasi Concordia Stingersissä 1994–1997 ja teki 330 tehopistettä 125 ottelussa. Stingers voitti kolme osavaltion mestaruutta, ja Granato valittiin vuonna 1996 Yhdysvaltain vuoden naispelaajaksi.


title: Cammi Granato

text: Vuoden 1994 MM-kilpailuissa Yhdysvallat ja Granato saivat jälleen hopeaa. Granato oli mukana taas vuoden 1997 MM-kilpailuissa, kun Yhdysvallat toisti hopeansa. Granato valittiin turnauksen tähdistökentälliseen.


title: Cammi Granato

text: Granaton valmistuttua Concordiasta 1997 hän keskittyi peliuraansa Yhdysvaltain naisten maajoukkueessa. Naisten jääkiekko oli hyväksytty olympialajiksi, ja se oli kisaohjelmassa Naganossa 1998. Granato toimi Yhdysvaltain kapteenina, kun joukkue yllätti Kanadan kultamitaliottelussa. Granato teki turnauksessa neljä maalia ja sai kunnian kantaa päättäjäisissä Yhdysvaltain lippua.


title: Cammi Granato

text: Olympialaisten jälkeen Granato jatkoi uraansa Yhdysvaltain maajoukkueen mukana. Maajoukkue pelasi vuoden aikana muutamia kymmeniä pelejä ja edusti maata tietenkin myös MM-kilpailuissa. Vuoden 1999 MM-kilpailuissa Yhdysvallat ja Granato sijoittuivat jälleen hopealle. Samoin tapahtui myös 2000 ja 2001. Vuoden 2001 turnauksessa Granato teki 13 pistettä 5 ottelussa ja oli koko turnauksen eniten pisteitä tehnyt pelaaja.


title: Cammi Granato

text: Granato toimi Yhdysvaltain kapteenina vuosien 1999, 2000 ja 2001 MM-kilpailuissa sekä Salt Lake Cityn olympialaisissa 2002. Salt Lake Cityssä Yhdysvallat hävisi Kanadalle kultamitaliottelun ja sai hopeaa.


title: Cammi Granato

text: Granato oli jo lopettamansa uraansa vuoden 2002 olympiapettymyksen jälkeen. Hän kuitenkin päätti siirtyä ammattilaiseksi kanadalaiseen Vancouver Griffinsiin, joka pelasi NWHL-liigaa. Granato oli jo aiemmin pelannut NWHL-joukkueita vastaan Yhdysvaltain maajoukkueen pelaamissa näytösotteluissa.


title: Cammi Granato

text: Granato pelasi vuoden Griffinisissä ja siirtyi sen jälkeen joukkueen osittaisen hajoamisen takia WWHL-liigan British Columbia Breakersiin. Breakersia hän edusti kauden 2004–2005.


title: Cammi Granato

text: Granato toimi Yhdysvaltain kapteenina jälleen vuosien 2004 ja 2005 MM-kilpailuissa. Yhdysvallat voitti vuonna 2004 hopeaa ja vuonna 2005 ensimmäisen MM-kultansa. Granato pyrki vielä Torinon 2006 olympialaisiin, mutta häntä ei valittu lopulliseen kisajoukkueeseen. Hän lopetti uransa sen jälkeen pelattuaan 54 arvokisaottelua, joissa hän oli tehnyt 96 pistettä. Hän oli naisten arvokisahistorian eniten pisteitä tehnyt pelaaja.


title: Cammi Granato

text: Granato on saanut urastaan useita tunnustuksia ensimmäisenä naisena. NHL palkisi hänet 2007 Lester Patrick Trophyllä Yhdysvaltain jääkiekon hyväksi tekemästään työstä. Kansainvälinen jääkekkoliitto valitsi hänet 2008 kunniagalleriaansa. Hän, Geraldine Heaney ja Angela James olivat ensimmäiset naiset IIHF:n kunniagalleriassa. Myöhemmin samana vuonna Granato valittiin ensimmäisenä naisena U.S. Hockey Hall of Fameen. Kanadan Hockey Hall of Fame muutti vuonna 2010 sääntöjään ja mahdollisti näin naistenkin valinnan. Samana vuonna Granto ja Angela James saivat ensimmäisinä naisina paikan kunniagalleriaan.


title: Cammi Granato

text: Granato on pelaajauransa jälkeen toiminut muun muassa NBC:n NHL-kommentaattorina ja naisten jääkiekkoturnauksen kommentaattorina Vancouverissa 2010. Hän on vetänyt myös jääkiekkoleirejä ja perustanut Golden Dreams for Children Foundation -säätiön, joka tukee erityislapsia.


title: Cammi Granato

text: Granato on naimisissa jääkiekkoilija Ray Ferraron kanssa. Ferraro pelasi 18 kautta NHL-liigassa. He menivät naimisiin vuonna 2004. Heillä on kaksi lasta.


title: Cammi Granato

text: Lähde:


title: Pilvilaskenta

text: Pilvilaskenta tarkoittaa internetissä (eli ”pilvessä”) tapahtuvaa tietotekniikan (eli ”laskennan”) kehitystä ja käyttöä hajautetuissa ympäristöissä (vrt. klusteri (tietotekniikka)). Käsitteenä se kuvaa paradigman muutosta, jonka tuloksena palvelu tarjotaan ”pilvessä”, jonka teknisiä yksityiskohtia palvelun käyttäjät eivät voi nähdä tai hallita. Pilvilaskenta kuvaa uutta tietoteknisten palveluiden tuottamisen, käyttämisen ja toimittamisen mallia, johon liittyy internetin yli palveluna tarjottuja dynaamisesti skaalautuvia ja virtuaalisia resursseja.


title: Pilvilaskenta

text: Käsitettä ”pilvi” käytetään kielikuvana, jolla viitataan internetiin siten kuin se usein esitetään tietoverkkojen kaaviokuvissa, sekä abstraktiona monimutkaiselle infrastruktuurille, jonka se verhoaa. Käsite ei määritä varsinaista toteustapaa ja palvelut voidaan toteuttaa asiakaskohtaisilla virtuaalikoneilla erillisten tietokoneiden sijaan.


title: Pilvilaskenta

text: Pilvipalvelut ("cloud services") ovat ”pilvessä” tarjottavia palveluita. Palveluiden pääluokat ovat SaaS ("Software as a Service"), IaaS ("Infrastructure as a Service") ja PaaS ("Platform as a Service"). Yleisnimityksenä yleistyy XaaS ("Anything as a Service" tai "Something as a Service").


title: Pilvilaskenta

text: Pilvilaskennalla ("cloud computing") tarkoitetaan tietoteknisten palveluiden hajautusta ja ulkoistusta. Pilvilaskennassa palveluista maksetaan käytön mukaan, palvelut ovat heti saatavilla ja niiden teho skaalautuu tarpeen mukaan. Pilviteknologia, ja sen avulla totetutetut pilvipalvelut, sekä niiden rajapinnat mahdollistavat asetelman, jossa loppukäyttäjän ei tarvitse enää ottaa kantaa käyttöjärjestelmään, selaimeen taikka käyttämänsä päätelaitteen tyyppiin; pilvisovellukset toimivat samalla tavalla kaikilla alustoilla.


title: Pilvilaskenta

text: Pilvilaskenta tapahtuu ”pilven”, kuten esimerkiksi Internetin, sisällä. Pääsääntöisesti loppukäyttäjä ei ole tietoinen siitä, että käyttää hajautettua palvelua, koska käyttökokemus vastaa paikallisesti tuotettavien palveluiden tunnetta. Käyttäjä näkee ja kokee vain käyttämänsä tuotteen käyttöliittymän, aivan kuten perinteisissäkin sovelluksissa. Yhtenä poikkeuksena tähän ovat verkkopohjaiset palvelut, joiden käyttöliittymät luonnollisesti eroavat perinteisistä ohjelmistoista. Pilvilaskennan ajatusmallissa tieto tallennetaan pysyvästi internetissä sijaitseville palvelimille ja tallennetaan vain tilapäisesti päätelaitteisiin.


title: Pilvilaskenta

text: Pilviteknologia tuo mukanaan kustannustehokkuuden, joustavuuden ja nopeuden palveluiden toteutuksessa. Sen avulla yritykset voivat testata ja ottaa käyttöön uusia palveluita ilman, että niiden tarvitsee toteuttaa koko järjestelmää alusta asti tai sitoutua järjestelmään pysyvästi.


title: Pilvilaskenta

text: Pilvilaskenta on terminä uusi, mutta pilvilaskennassa käytettävä tekniikka perustuu pääosin olemassa oleville tekniikoille. Suurimpia eroja aikaisempaan on asiakas-palvelin -toimijoiden muutos. Aikaisemmin palveluja tarjottiin lähinnä yritykseltä yritykselle, nykyään enemmänkin yritykseltä kuluttajille.


title: Pilvilaskenta

text: Yksinkertaisimmillaan pilvilaskentaa käytetään laskennan hajauttamisessa, tilapäisten kuormien tasaamisessa, ohjelmiston osien tai kokonaisuuksien ulkoistamisessa ja vastaavissa raakaa laskentatehoa kaipaavissa toiminnoissa. Tunnetuimmat palvelutyypit ovat SaaS ("Software as a Service"), IaaS ("Infrastructure as a Service") ja PaaS ("Platform as a Service").


title: Pilvilaskenta

text: Yksi pilvilaskentamallin suurimpia muutoksia aikaisempiin tekniikoihin verrattuna on uusi liiketoimintamalli. Tarjottavien palveluiden hinnoittelumallit perustuvat käyttöpohjaiseen ja jatkuvaan laskutukseen, toisin kuin perinteinen ohjelmistokauppa, joka perustuu pääosin kiinteään lisenssimaksuun. Asiakkaan etuna mallissa ovat muun muassa käyttöönoton helppous, kustannusten läpinäkyvyys, tehon riittävyys, sekä alhaiset kiinteät kustannukset. Palvelun tarjoajan etuna mallissa ovat pitkät asiakassuhteet, jatkuva laskutus, sekä virtuaalisoinnin mukanaan tuomat hyödyt.


title: Pilvilaskenta

text: Pilvilaskennan liiketoimintamallit perustuvat itsepalveluun ja joustavaan käyttöperustaiseen hinnoitteluun ja virtuaalisten alustojen edullisuuteen ja skaalautuvuuteen. Pilvilaskennan liiketoimintamallin tavoitteena on tarjota asiakkaalle enemmän tehoa pienemmällä vaivalla ja ilman perinteisiä perustamiskustannuksia. Yritysten tuotekehitys nopeutuu, kun yritys voi käyttää olemassa olevia taustajärjestelmiä tekemään osan työstä. Palveluita kehittävä yritys voi tuottaa palveluita ottamalla käyttöönsä pilvipalveluita tarjoavan yrityksen rajapinnat, avoimen lähdekoodin sovelluspalvelimet ja rakentamalla itse vain ohjelmiston toimintalogiikan.


title: Pilvilaskenta

text: Koska sekä ohjelmisto, että infrastruktuuri sijaitsevat palveluntarjoajan tiloissa, on asiakkaan vaikea tietää kuinka turvallinen palvelu oikeasti on. Varsinkin sosiaalisten palveluiden ja erilaisten maksujärjestelmien käyttämä data on erittäin arkaluontoista.


title: Pilvilaskenta

text: Palveluiden toteutus perustuu laajalti API ("Application Programming Interface", ohjelmointirajapinta) -toteutuksiin. Nämä rajapinnat tarjoavat käyttäjille pääsyn tarvittaviin toiminnallisuuksiin. Yleisin rajapinta on REST, joka tarjoaa käyttäjälle dataa joko XML- tai JSON-formaatissa. Sekä XML- että JSON-formaattien etuna on helppo käytettävyys ohjelmistopuolella.


title: Pilvilaskenta

text: Palvelun käyttämä verkko voi olla joko julkinen pilvi ("public cloud"), yksityinen pilvi ("private cloud") tai luotettu pilvi ("trusted cloud"). Pilven tyyppi määräytyy lähinnä sen mukaan, kuka pilveä pääsee käyttämään ja kuka sen omistaa. Eri tyyppien sekakäyttöä kutsutaan hybrid cloudiksi.


title: Pilvilaskenta

text: Julkisen pilven infrastruktuuri sijaitsee jaetuilla palvelimilla muiden samaa pilvipalveluntarjoajaa käyttävien asiakkaiden kanssa. Yksityisen pilven infrastruktuuri on varattu vain kyseisen pilven käyttöön ja se muodostaa oman suljetun verkon.


title: Pilvilaskenta

text: Tarjottavien palveluiden infrastruktuuri sijaitsee palveluita tarjoavan tahon omissa tiloissa, eikä palveluita ostavalla taholla välttämättä ole minkäänlaista tietoa, mitä taustalla oikeasti on. Asiakkaan on siis lähes mahdotonta tietää, kuinka hyvin palvelua tarjoava yritys ylläpitää omia palvelimiaan ja palveluitaan. Tiedon ja sen yksityisyyden suojaaminen on tärkeä osa-alue varsinkin hajautetuissa malleissa, joissa tieto ei enää sijaitse vain yrityksen tai käyttäjän omissa suojatuissa varastoissa. Jos palvelussa käytetty data on arkaluontoista, tulee myös tietoliikenteen salauksen, tallenteiden suojauksen ja käyttörajoitusten olla kunnossa. Koska varsinaiset palvelimet saattavat sijaita missä tahansa, eivät kansalliset tai EU-tasoiset säädökset välttämättä päde.


title: Geraldine Heaney

text: Geraldine Heaney (s. 1. lokakuuta 1967, Belfast, Pohjois-Irlanti) on irlantilais-kanadalainen jääkiekkoilija ja päävalmentaja. Hän valmentaa University of Waterloon naisten jääkiekkojoukkuetta. Kaikkien aikojen naiskiekkoilijoiden joukkoon luettua Heaneyta on verrattu miesten puolella Bobby Orriin.


title: Geraldine Heaney

text: Marraskuussa 2013 Heaneysta tuli kolmas Hockey Hall of Fameen nimetty nainen. Naispelaajista häntä aiemmin Hockey Hall of Fameen oli valittu Cammi Granato ja Angela James vuonna 2010.


title: Kotilotorni

text: Kotilotorni, joskus myös Etanatorni () on Emajoen varrella sijaitseva Tarton korkein asuinkerrostalo, jonka ovat suunnitelleet arkkitehdit Vilen Künnapu ja Ain Padrik. 24-kerroksisessa rakennuksessa on kaiken kaikkiaan 85 asuntoa ja kaksi hissiä. Sen varsinainen korkeus on 70 metriä, mutta näköalatasanne ja katolla sijaitsevat tilat tuovat lisämetrejä. Tornin rakentaminen aloitettiin vuonna 2006, ja talo saatiin lopullisesti valmiiksi 2008.


title: Kotilotorni

text: Tornin katsotaan edustavan wau-arkkitehtuuria. Sen viereen rakennetetaan samojen arkkitehtien suunnittelemaa Ahhaa-tiedekeskusta.


title: Painin Euroopan-mestaruuskilpailut 1921

text: Vuoden 1921 painin Euroopan-mestaruuskilpailut järjestettiin Offenbach am Mainissa, Saksassa kesäkuussa. Kyseessä olivat kaikkien aikojen toiset viralliset painin EM-kilpailut ja ensimmäiset EM-kilpailut ensimmäisen maailmansodan jälkeen. Kisoissa painittiin pelkästään kreikkalais-roomalaisessa painissa viidessä eri sarjassa.


title: Pilatus Aircraft

text:
Pilatus Aircraft (Pilatus Flugzeugwerke AG) on vuonna 1939 Stansissa perustettu sveitsiläinen lentokonevalmistaja.
Yritys työllistää 1 100 ihmistä.


title: Pilatus Aircraft

text: Pilatus perustettiin vuonna 1939. Yhtiön ensimmäinen lentokone Pilatus SB-2 Pelican lensi vuonna 1944. Vuonna 1945, Pilatus aloitti Pilatus P-2 -koulukoneen tuotannon Sveitsin ilmavoimille, joka osti 54 konetta.


title: Pilatus Aircraft

text: Seuraava tuote Pilatus P-3 oli kehittyneempi sotilaallinen koulukone, jota Sveitsin ilmavoimat osti vuonna 1953 72 kappaletta ja Brasilian laivasto kuusi kappaletta.


title: Pilatus Aircraft

text: Vuonna 1959 yhtiö toi siviilimarkkikoille Pilatus PC-6 Porterin, joka pieni matkustaja- ja kuljetuskone. Siitä kehitettiin "Turbo Porter". Molempia versioita valmistetaan edelleen.


title: Pilatus Aircraft

text: Pilatus toi markkinoille vuonna 1972 kokometallisen Pilatus PC-11 -purjelentokoneen, joka tunnetaan myös tyyppinä "B-4". Vaikka muun muassa Suomi toi samaan aikaan lujitemuovisia purjelentokoneita markkinoille, metallikonekin sai 322 ostajaa.


title: Pilatus Aircraft

text: Vuonna 1978 yhtiö toi markkinoille peräkkäisistuttavan Pilatus PC-7 Turbo Trainer -koulukoneen, jota oli kehitelty vuosikymmen. Yli 450 konetta on myyty.


title: Pilatus Aircraft

text: Vuonna 1979 Pilatus osti englantilaisen kilpailijansa Britten-Normanin.


title: Pilatus Aircraft

text: Pilatus rakensi ensimmäisen Pilatus PC-9 Advanced Turbo Trainer -koneen vuonna 1984. 250 konetta on valmistettu.


title: Pilatus Aircraft

text: Ensimmäinen kaikkiaan yli 70:stä Pilatus PC-7 MkII Turbo Trainer -koulukoneesta valmistui vuonna 1994. Samana vuonna yhtiö toi markkinoille potkuriturbiinikoneensa, Pilatus PC-12:n. Näitä kuljetus- ja matkustaja- jne. lentokoneita on valmistettu 750 kappaletta.


title: Pilatus Aircraft

text: Ensimmäinen "PC-12 Eagle" tutkakone rakennettiin vuonna 1995, josta kehittyi PC-12 Spectre. Yhdysvaltain ilmavoimat on ostanut PC-12-koneita nimikeellä U-28A. Koneen markkinointi tapahtuu Yhdysvalloissa toimivan tytäryhtiön kautta.


title: Pilatus Aircraft

text: Pilatus osti vuonna 1997 geneveläisen TSA Transairco SA -yhtiön. Vuonna 1998 yhtiö perusti tytäryrityksen Australiaan, samalla se myi Britten-Norman-yhtiön.


title: Pilatus Aircraft

text: Joulukuussa 2000 Pilatuksen omistanut Unaxis (entinen Oerlikon-Bührle) myi Pilatus-yhtiön sveitsiläisille sijoittajille.


title: Pilatus Aircraft

text: Vuonna 2002 markkinoille tuli Pilatus PC-21 -jatkokoulukone, joita on myyty 19 kappaletta Singaporen ilmavoimille ja kuusi kappaletta Sveitsin ilmavoimille.


title: Pilatus Aircraft

text: PC-12 Next Generationin toimitukset alkoivat vuonna 2008. Suomen ilmavoimat osti kuusi tällaista konetta vuonna 2009.


title: Rennesin yliopisto 1

text: Rennesin yliopisto 1 () on Ranskan suurin yliopisto, jossa on 24 952 opiskelijaa ja yli 1 619 tutkijaa.


title: Rennesin yliopisto 2

text: Rennesin yliopisto 2 () on Ranskan suurin yliopisto, jossa on 17 000 opiskelijaa ja yli 645 tutkijaa.


title: Pilatus PC-12

text: Pilatus PC-12 on sveitsiläinen yksimoottorinen potkuriturbiinikäyttöinen matkustajalentokone, jota valmistaa Pilatus Aircraft. Se on Suomessa ilmavoimien käytössä.


title: Pilatus PC-12

text: Pilatus kertoi PC-12 koneen kehitystyöstä lokakuussa 1989. Kone lensi ensilentonsa 31. toukokuuta 1991. Koneen sertifiointi oli hidasta. Yhdysvaltain FAA:n hyväksyntä koneelle tuli vasta 15. heinäkuuta 1994.


title: Pilatus PC-12

text: PC-12-koneen voimalaite on Pratt & Whitney Canada PT6 potkuriturbiinimoottori. Konetta lentää yksi ohjaaja. Se voi kuljettaa 9 matkustajaa. Rahtikone on mahdollisesti tulossa.PC-12-koneita on käytetty liikeyritysten johdon kuljetuksiin, mutta osin sitä operoivat pienet paikalliset lentoyhtiöt. Koneita on myyty siviiliversiona noin 800 kappaletta. Sotilaskäytössä konetta käyttävät Bulgaria, Sveitsi, Etelä-Afrikka, Suomi ja Yhdysvallat. Suomen ilmavoimat osti kuusi Pilatus PC-12 NG -konetta keväällä 2009 22,5 miljoonan euron hintaan. Koneet tulevat käyttöön vuoden 2010 loppuun mennessä, ja niillä korvataan vuodesta 1983 asti käytössä olleet Piper PA-31-350 Chieftain ja vuodesta 1991 palvelleet Valmet Redigo -koneet. Pilatuksista ensimmäiset saapuivat Suomeen viikolla 27 ja loput kesän 2010 aikana.


title: Pilatus PC-12

text: Lennostoihin sijoitetuilla koneilla suoritetaan Ilmavoimissa yhteyslentoja sekä kevyen rahdin kuljetuksia.


title: Mary Josephine Ray

text: Mary Josephine Ray (17. toukokuuta 1895 – 7. maaliskuuta 2010) oli kuollessaan maailman toiseksi vanhin elossa ollut ihminen. Hän syntyi Kanadassa, mutta asui Yhdysvalloissa. Häntä iäkkäämpi on japanilainen Kama Chinen. Ray tunnettiin Boston Red Soxin fanina.


title: Elämänlangat

text: Elämänlangat ("Ipomoea") on kiertokasvien heimon suurin suku, johon kuuluu yli 500 lajia. Niitä tavataan luonnonvaraisina maapallon eri puolilla trooppisilla ja subtrooppisilla alueilla. Joukossa on myös useita koristekasveina viljeltyjä lajeja, sekä bataatti ("Ipomoea batatas"), jota kasvatetaan ravinnoksi. Osa lajeista on yksi- ja osa monivuotisia, useimmat ovat kasvutavaltaan köynnöstäviä.


title: Elämänlangat

text: Suomessa kasvaa luonnonvaraisena kolme elämänlankalajia, jotka ovat levinneet ihmisen mukana Amerikasta: aitoelämänlanka, liuskaelämänlanka ja kaljuelämänlanka.


title: Antti Ikonen

text: Antti Ikonen (s. 1963 Helsinki, Suomi) on suomalainen kosketinsoittaja. Hän on soittanut koskettimia yhtyeissä Stratovarius, Cartes Art Machine ja Juhlavammat, sekä Timo Tolkin sooloalbumilla "Classical Variations and Themes". Ikonen aloitti säveltäjän ja äänisuunnittelijan uransa jo 1980-luvun alussa. Ikosen tuotanto sisältää musiikkia ja ääniä tanssiteoksiin, näytelmiin, performansseihin, lyhytelokuviin, radioon, taidenäyttelyihin, tilateoksiin ja vuorovaikutteiseen mediaan, sekä ääni-installaatiota ja sävellyksiä erilaisille kokoonpanoille. Ikonen on toiminut radiomainos- ja multimediatuottajana 1980 – 90-luvuilla, mm. Miracle Sound OY:ssä. Äänisuunnittelutöitä Antti tekee satunnaisesti.


title: Antti Ikonen

text:
Antti Ikonen on valmistunut Taiteen maisteriksi Aalto-yliopistosta ja toiminut äänisuunnittelun ja musiikkiteknologian opetustehtävissä useissa yliopistoissa ja korkeakouluissa 1990-luvun alusta saakka. Tällä hetkellä hän työskentelee musiikin ja äänisuunnittelun lehtorina Aalto-yliopiston Medialaboratoriossa vastuullaan englanninkielinen Sound in New Media –maisteriohjelma. Ikonen on valittu Taideteollisen korkeakolun Vuoden opettajaksi vuosina 2004 ja 2010. Ikonen on myös Median laitoksella toimivan Sound and Physical Interaction (SOPI) –tutkimusryhmän perustajajäsen.
Yksi hänen neljästä lapsestaan on näyttelijä Johannes Brotherus.


title: Antti Ikonen

text: Johannes ja hänen veljensä Robert ja Amos esiintyvät yhtyeenä nimellä Brotherus Brothers.


title: Alan Napier

text: Alan Napier (oik. "Alan William Napier-Clevering", 7. tammikuuta 1903 Birmingham, Britannia – 8. elokuuta 1988 Santa Monica, Kalifornia, Yhdysvallat) oli englantilainen näyttelijä, jonka tunnetuin rooli oli Alfred Pennyworth televisiosarjassa "Batman" (1966-1968). Hän näytteli myös lukuisissa näytelmissä ja elokuvissa.


title: Alan Napier

text: Napier oli Britannian pääministerin Neville Chamberlainin serkku. Hän opiskeli Royal Academy of Dramatic Artissa ja sai sen jälkeen töitä Oxford Players -seurueesta. 1929-1939 hän näytteli Lontoon West Endissä ennen kuin muutti Yhdysvaltoihin 1939. Hollywoodissa hän näytteli muun muassa elokuvissa "Kissaihmiset" (1942), "Kutsumattomat vieraat" (1944), "Macbeth" ja "Merirosvojen ”kauhu”" (1951).


title: Alan Napier

text: Hän kuoli sydänkohtaukseen 85-vuotiaana Santa Monicassa, Kaliforniassa.


title: Painin Euroopan-mestaruuskilpailut 1924

text: Vuoden 1924 painin Euroopan-mestaruuskilpailut järjestettiin syyskuussa Saarlandin Neunkirchenissa, joka tuolloin oli Kansainliiton valvonnassa. Kyseessä olivat kaikkien aikojen kolmannet viralliset painin EM-kilpailut ja ensimmäiset EM-kilpailut kolmeen vuoteen. Kisoissa painittiin Pariisin kesäolympialaisten läheisyyden vuoksi pelkästään kreikkalais-roomalaisessa painissa seitsemässä eri sarjassa.


title: Painin Euroopan-mestaruuskilpailut 1924

text: Neunkirchenin EM-kilpailuihin osallistui vain saksalaisia painijoita, mutta kisoilla on silti virallisten EM-kilpailujen status.


title: Pim Fortuynin lista

text: Pim Fortuynin lista (, LPF) oli Alankomaissa toiminut oikeistopopulistinen puolue. Puolueen perusti Pim Fortuyn, jonka oli alun perin tarkoitus osallistua vuoden 2002 parlamenttivaaleihin Leefbaar Nederland -puolueen puheenjohtajana. Fortuyn kuitenkin syrjäytettiin puheenjohtajan tehtävistä helmikuussa 2002, kun hän kritisoi maahanmuuttoa lehtihaastattelussaan, jonka seurauksena hän perusti LPF:n muutamaa päivää myöhemmin. Saavutettuaan kannatusta kyselytutkimuksissa, Fortuyn joutui salamurhaajan uhriksi 6. toukokuuta 2002, vain yhdeksää päivää ennen vaaleja. LPF:n kannatus kuitenkin säilyi, ja se nousi vaaleissa toiseksi suurimmaksi puolueeksi.


title: Pim Fortuynin lista

text: LPF muodosti hallituskoalition yhdessä CDA:n ja VVD:n kanssa, mutta puolueen sisäiset konfliktit johtivat hallituksen hajoamiseen ja uusiin vaaleihin vain muutamaa kuukautta myöhemmin. Vuoden 2003 vaalien jälkeen puolue jäi oppositioon. Puolue ei enää saavuttanut samanlaista suosiota ilman alkuperäistä johtajaansa, ja se joutui syöksykierteeseen, kunnes lakkautettiin lopullisesti vuonna 2008.


title: Sinikiekkokala

text: Sinikiekkokala ("Symphysodon aequifasciata" virh. "Symphysodon aequifasciatus") on eteläamerikkalainen kirjoahvenlaji. Sillä on kolme alalajia. Niitä ja niiden risteymiä keskenään ja kiekkokalan kanssa on pidetty akvaarioissa 70 vuoden ajan. Nykyisin monet sinikiekkokaloina myytävistä kaloista ovatkin risteymiä. Kiekkokalat ovat rauhallisempia ja sopivat paremmin muiden kalojen seuraan kuin muut saman kokoiset kirjoahvenet. Toisaalta ne ovat herkkiä huonolle veden laadulle.


title: Sinikiekkokala

text: Sinikiekkokalat ovat niemensä mukaisesti kiekkomaisia. Kiekon halkaisija on noin 20 cm. Selkä- ja vatsapuolen evät ovat kasvaneet yhtenäisiksi reunuksiksi, rintaevät ovat pitkät ja ohuet. Silmä on suurehko ja oranssin- tai punaisen sävyinen. Aikuisen koiraan ja naaraan voi erottaa kutuaikana munanasetinputken muodosta, mutta se on vaikeaa. Koiraan putki on pitempi ja kapeampi.


title: Sinikiekkokala

text: Kaikkien lajien kyljessä on yhdeksän tummaa pystyjuovaa. Siniset ja punaiset vaaka- ja vinokuviot peittävät toisinaan nämä tummat juovat lähes täysin, mutta ne tulevat esille varsinkin kalan ollessa stressaantunut.


title: Sinikiekkokala

text: Sinikiekkokalasta on kolme alalajia joista "S. aequifasciata axelrodi" on tyypillisesti ruskeansävyinen, ja sitä koristavat siniset juovat evissä; sitä näkee joskus kutsuttavan ruskokiekkokalaksi. "S. aequifasciata haraldi" on kokonaan neonsinisten juovien kirjoma. "S. aequifasciata aequifasciata" on alalajeista vihertävin, ja sitä kutsutaankin viherkiekkokalaksi.


title: Sinikiekkokala

text: Kaikki kiekkokalalajit ovat kotoisin Amazonin vesistön eri osista. Niitä tavataan Rio Negrossa sekä ylä- että alajuoksulla. Alalajeista "S. a. axelrodi" elää Belemin lähistöllä ja Rio Urubussa. "S. a. aequifasciatus" -alalajia on tavattu Tefe- ja Coarijärvestä, Nanayn ja Japurán alueilta Perun ja Brasilian Amazoniasta. "S. a. haraldi" -alalajia tavataan Manausin lähistöltä, Purus-joelta ja Brasilian Manacapurun sekä Perun Letician seudulta.


title: Sinikiekkokala

text: Kiekkokalat elävät joen hitaasti virtaavissa osissa, missä on tyypillisesti puiden oksia ja juuria veden seassa. Sadekauden ja kuivan kauden vaihtelu vaikuttaa joen virtaamaan. Ne pysyttelevät päiväsaikaan yleensä varjoisilla alueilla.Joulukuussa alkavan sadekauden aikana alueella sataa yli 2000 mm vettä ja keväällä joet tulvivat. Silloin muulloin eristyksissä elävät kiekkokalapopulaatiot saattavat sekoittua keskenään. Kuivan kauden aikana keväästä lokakuuhun joen pinta laskee, ja kiekkoja saattaa jäädä eristyksiin pieniin lammikoihin. Luonnossa kiekkoja tavataan sekä Amazonin "mustasta", "valkeasta" että kirkkaasta vedestä. Mustan veden väri tulee orgaanisisita yhdisteistä, ja sitä jäljitelläkseen jotkut harrastajat käyttävät turvepohjaisia yhdisteitä muuttamassa akvaariovettä samankaltaisemmaksi.


title: Sinikiekkokala

text: Kiekkokalat syövät luonnossa hyönteisten toukkia ja pieniä äyriäisiä. Kalojen ravinto vaihtelee vuodenaikojen mukaan: kuivalla kaudella ne kaivelevat pohjaliejusta siellä eläviä selkärangattomia, kun taas sadekaudella veteen huuhtoutuu myös puissa eläviä hyönteisiä ja niiden toukkia sekä kukkia ja muita kasvikunnan aineita.


title: Sinikiekkokala

text: Akvaariossa kiekkokaloille annetaan proteiinipitoista ravintoa. Ruoan on oltava tarpeeksi pieninä palasina, sillä kalat eivät pureskele eivätkä haukkaa vaan nielaisevat ravintonsa kokonaisina. Kelluva ruoka voi olla myös ongelma, sillä useimmat kiekkokalat haluavat syödä ruokaa pohjalta.


title: Castelmoron-d’Albret

text: Castelmoron-d'Albret on kunta Gironden departementissa Akvitanian hallintoalueella Ranskassa. Kunta kuuluu Langonin arrondissementtiin ja Monségurin kantoniin. Kunnassa oli 57 asukasta vuoden 2006 väestönlaskennassa ja väestötiheys oli 1 425 as./km². Castelmoron-d'Albretin pinta-ala on 0,0376 neliökilometriä, ja se on näin ollen pinta-alaltaan Ranskan pienin kunta.


title: Castelmoron-d’Albret

text: Kunnassa on keskiaikaisia rakennuksia.


title: Castelmoron-d’Albret

text: Kunnasta on matkaa Caumontiin 1,5 kilometriä, Saint-Martin-du-Puyhin 1,5 km, Rimonsiin 1,6 km, Landerrouet-sur-Séguriin 3,2 km, Neuffonsiin 3,7 km, Mesterrieuxiin 3,9 km ja Cazaugitatiin 4 km.


title: Castelmoron-d’Albret

text: Castelmoron-d'Albretin väkiluvun kehitys vuodesta 1968 vuoteen 2006:


title: Symphysodon tarzoo

text: Symphysodon tarzoo on tuorein kiekkokalojen suvusta määritetty laji. Se hyväksyttiin vuonna 2006 laajan tutkimuksen jälkeen, jossa vertailtiin Amazonin eri osista löytyneiden kiekkokalojen DNA:ta ja ulkonäköä. Lyons oli kuvanut lajin jo 1959, mutta silloin se asetettiin synonyymiksi.


title: Symphysodon tarzoo

text: "Symphysodon tarzoo" -kalat ovat muodoltaan litteitä kiekkoja, joiden halkaisija on noin 20 cm. Selkä- ja vatsapuolen evät ovat kasvaneet yhtenäisiksi reunuksiksi, rintaevät ovat pitkät ja ohuet. Silmä on suurehko ja oranssin- tai punaisen sävyinen. Väritykseltään se eroaa muista kiekkokaloista siten, että "S. tarzoolla" on punaisia pilkkuja peräevässä ja vartalossa.


title: Symphysodon tarzoo

text: "Symphysodon tarzoo" -lajia tavataan Manausin länsipuolella Amazonin sivujoissa Rio Ica, Rio Madeira, Rio Jurua ja Rio Bauana sekä Tefe-järvessä.


title: Solitary Man

text: Solitary Man on Neil Diamondin vuonna 1966 säveltämä ja levyttämä kappale. Kappaleesta ovat tehneet cover-version muun muassa Chris Isaak, Johnny Cash ja HIM. HIMin versio kappaleesta levytettiin vuonna 2004 ja se julkaistiin singlenä ja musiikkivideona, jonka tuotti Bam Margera. Kappale löytyy myös HIM:in ensimmäiseltä, vuonna 2004 julkaistulta kokoelma-albumilta ".


title: Pikakirjoituksen oppikirja

text: Pikakirjoituksen oppikirja on Lars Neoviuksen laatima suomenkielisen pikakirjoituksen oppikirja. Kirjan aikaisempia versioita julkaistiin nimillä Opastus suomalaiseen pikakirjoitukseen ja Oppikirja suomalaisessa pikakirjoituksessa. Kirja oli useita vuosikymmeniä käytännössä ainoa pikakirjoituksen oppikirja, ja siitä otettiin painoksia 1940-luvulle asti, 15. painos vuonna 1946.


title: Pikakirjoituksen oppikirja

text: Neovius kehitti 1870-luvun alkupuolella ensimmäisen suomenkielisen pikakirjoitusjärjestelmän ja julkaisi siitä vuonna 1876 oppikirjan "Opastus suomalaiseen pikakirjoitukseen". Kyseessä oli kuitenkin vain pieni sadan kappaleen painos, joka oli tarkoitettu lähinnä hänen omien pikakirjoituskurssiensa oppilaille. Vuonna 1883 hän julkaisi laajemman painoksen nimellä "Oppikirja suomalaisessa pikakirjoituksessa". Se erosi ulkoasultaan ja esitystavaltaan merkittävästi edellisestä. Kolmas painos julkaistiin 1891, mutta sen Neovius joutui tekemään kiireessä, eikä ollut siihen itsekään tyytyväinen. Neljättä painosta vuodelta 1894 pidetään sisällöltään Neoviuksen oppikirjan pääpainoksena, ja se oli myös painoteknisesti edellisiä selkeämpi ja laadukkaampi. Kirjan myöhempiin painoksiin ei tehty enää suurempia muutoksia.


title: Pikakirjoituksen oppikirja

text: Viidennestä painoksesta (1903) lähtien kirjaa julkaistiin nimellä "Pikakirjoituksen oppikirja". Neoviuksen kuoleman (1916) jälkeen kirjaa toimitti Kaarlo Kallioniemi. Hänen toimittamansa seitsemäs painos ilmestyi vuonna 1920, ja siitä lähtien kirjaa kustansi WSOY.